recursal/SuperWikiNEXT-32B huggingface dataset:
呢篇文講中國內地嘅電視劇。搵緊其它同名嘅事物嘅話，請睇〈**大時代 (搞清楚)**〉。
 **大時代**（粵拼：daai6 si4 doi6）
（簡化字：**大时代**；英文：**THE GREAT TIME**）係華誼喺2010年出品嘅商戰電視劇，一共33集。2011年7月5號喺北京衛視首播，入面專門講嘅係深圳喺中國內地改革開放30年嚟嘅發展情況。

劇情
--

1990年代初，陳頂天喺第一次拜女朋友王清越嘅阿爸阿媽嗰時，因電話傳咗佢老友馮傑嘅救人之聲而快速趕到機場。由於馮傑俾海廣大畀咗三百萬蚊進口一大批印表機，但因入貨無耐大降價，重有大量存貨未賣出去，生意蝕嗮本。而海廣大嬲到騰騰震，將馮傑丼咗入監倉。陳頂天到咗深圳因為冇通行證而唔可以過關，逼到使兩嚿水坐野雞車入特區。陳頂天見到海廣大之後同佢鬥，如果可以成功將馮傑啲大量存貨賣嗮出去，就必須放人。海廣大聽到陳頂天噉講而接受咗。

陳頂天接受咗海廣大嘅賭約之後，同靚女sells梁紅玉幫手，既救咗馮傑，又幫海廣大賺咗好多錢。海廣大諗住留返陳頂天，但陳頂天話要返北京學完研究生先至返嚟。海廣大為咗留返陳頂天而包咗一部專機先至改變咗佢嘅諗法，最後陳頂天留喺深圳。

由於陳頂天俾人猛咁睇好，加咗入海廣大出嘅好多項目入面。陳頂天發現海廣大諗住出中國最好嘅軟件，結果鬧到墟墟冚冚。海廣大嗌咗手下剝嗮陳頂天同馮傑嘅衫褲，喺大雨天除大臘，唱歌離開聚大浪。

後嚟馮傑同劉先武、陳頂天三位一齊喺深圳開咗間無窮大軟件公司做反擊，之後梁紅玉加入咗。一路上出現嘅拗撬同搏殺，喺每個人得到同時都冇咗好多嘢。

出鏡演員
----

* 段奕宏 飾 陳頂天
* 石雲鵬 飾 少年陳頂天
* 蔣勤勤 飾 梁紅玉
* 高虎 飾 馮傑
* 薛佳凝 飾 王清越
* 孫海英 飾 海廣大
* 劉丕中 飾 劉先武
* 張麗 飾 藍佩玲
* 王瀾 飾 劉妻
* 柏寒 飾 王清越母親
* 張檬 飾 薛果
* 曲高位 飾 孫小明

連出去
---

* 内地版《大时代》1-33分集剧情介绍 优讯
* 资料：电视剧《大时代》故事梗概 搜狐娱乐
* 大时代(2011) 时光网
* 大时代段奕宏版 搜狗影视
屯門公路近汀九
**屯門公路**（Tuen Mun Road）係香港第一條高速公路，喺新界大陸西南岸，駁住荃灣同屯門，佢底下或者則邊附近係青山公路。

屯門公路第一期（長17公里）喺1978年5月5號由香港總督麥理浩主持啟用禮。當時係兩條行車線去荃灣，一條行車線去屯門。到咗1982年，屯門公路成為每邊可以三線行車嘅雙程公路。

屯門公路係九號幹綫一部份。因為起嗰陣技術太難兼要慳皮，所以設計唔夠好，因此多嚴重交通意外同埋成日塞車，佢平均兩日就有一次事故，而每次事故平均會令到交通受阻三十分鐘，其中一次更加長達四個半鐘。而因此佢亦因為咁而出晒名。不過近幾年條路改善好多，變成快速公路，同埋有青朗公路分擔新界西北去市區交通，所以都輕微減少咗塞車同意外。

屯門公路唔使錢都用得，所以有啲車唔想畀錢經大欖隧道，來回市區同元朗或者新界西北其他地方，就會行屯門公路。

大部份來往屯門同市區嘅巴士路線都係經屯公，仲有小部份係經青山公路。而亦有部份以洪水橋為終點站嘅巴士都係行屯公。

| * 睇
* 傾
* 改
9號幹線 |
| --- |
| 9號幹線 | 
* 城門隧道
* 城門隧道公路
* 大埔公路－沙田段
* 吐露港公路
* 粉嶺公路
* 新田公路
* 青朗公路
* 元朗公路
* 屯門公路
* 青山公路－荃灣段
* 象鼻山路

 | 9號幹線 |


1. ↑  〈屯門公路頻塞車 折射新界交通欠規劃〉. 《團結香港基金 OUR HONG KONG FOUNDATION》 (繁體中文). 喺2021-06-04搵到.
**蘭尼·巴岑**（英文：**Lanny Bassham**，1947年1月2號—），全名叫**蘭尼·羅拔·巴岑**（**Lanny Robert Bassham**），係美國嘅射擊運動員，喺美國德克薩斯州科曼奇縣出世。

成績
--

### 奧運會成績

喺1972年慕尼黑奧運會，巴岑輸咗畀隊友約翰·賴特。喺1976年蒙特利爾奧運會小口徑步槍三姿比賽（男女混合）入面，佢同女隊友瑪格麗特·默多克攞到嘅總環數（1162環）相同，巴岑曾經要求國際射聯同時畀金牌佢哋兩個，當經過審核之後，最尾都係由巴岑個人攞到金牌。比賽之後，巴岑畀默多克同佢一齊企喺冠軍頒獎台上面接受頒獎。

巴岑喺1974年瑞士世界射擊錦標賽嘅300米步槍臥射、300米步槍立射入面攞到冠軍，有呢兩個個人賽項目嘅世界冠軍。

### 其它成就

除咗呢尐之外，巴岑重喺泛美運動會、美國國內嘅運動會入面攞到好多塊金牌。之後曾經短暫擔任美國國家隊射擊隊主任，冇幾耐就自己創業，開咗一間向商界人士、運動員嘅提供心裡輔導嘅公司。

奧運會成績一覽
-------

巴岑曾經參與兩屆奧運會嘅射擊比賽。

| 奧運會成績 |
| --- |
| 奥運會 | 1972年 | 1976年 |
| 50米步槍三姿 | 亞軍1157環 | 冠軍1162環 |
| 300米步槍三姿 | 第7名1144環 | — |

參考
--

1. 1 2 3 4  SportsReference. Lanny Bassham[DB/OL].  互聯網檔案館嘅歸檔，歸檔日期2011年1月16號，. 2010-11-22.
2. ↑  ISSF. Historical Results (World Championships > Discontinued Events World Championships)[DB/OL].  互聯網檔案館嘅歸檔，歸檔日期2014年2月26號，. 2010-11-22.
《**流水落花**》（英文：Lost Love）係一套以寄養家庭為主題嘅電影，係香港「首部劇情電影計劃」第六屆專業組嘅得獎作品，獲得香港電影發展局電影發展基金同創意香港資助。電影由賈勝楓執導，羅金翡編劇，鄭秀文、陸駿光、談善言主演，喺2022年11月13號第19屆香港亞洲電影節首度公映，係電影節閉幕電影之一。會喺2023年3月2號正式上映。

劇情簡介
----

陳天美（鄭秀文 飾）同何彬（陸駿光 飾）透過莫姑娘（談善言 飾）申請成為寄養家庭，佢哋兩公婆好用心照顧嚟自遇到各種家庭問題嘅細路，有因為媽媽毒癮而缺乏照顧嘅、有父母離異而當成人球嘅、有患有兔唇被嫌棄嘅、有苦苦等待一個家嘅、有對成年人失去信任嘅姊弟、有就快將升上大學嘅。

天美喺細路身上睇到父母、同學、社會造成嘅傷痕，佢用盡方法令各人重拾希望，成為大家依靠、好好相處嘅家人。其他人都讚天美偉大，但佢知道，係呢班細路拯救咗佢。因為一直無法磨滅喪子傷痛嘅天美，直到遇上寄養細路之後，佢早已掏空咗嘅心先至有所寄託，重拾做媽媽嘅感覺；本來有缺陷嘅家庭，亦暫時得到填補。父母養育細路，其實好多時候，係細路拯救咗父母。十三年間，天美醉心於照顧細路，永遠都一意孤行。何彬有外遇，終於令佢聽見埋藏喺對方內心嘅說話，當時天美先至意識到自己忽略對方嘅感受，忽略咗細路真正需要。往後嘅日子，就算何彬努力補救，天美仍然遲遲未能確定自己心意。最終靠住寄養細路有意無意嘅啟發，先至幫助佢哋挽回呢段關係。

演員表
---

|  |  |  |
| --- | --- | --- |
| **演員** | **角色** | **簡介** |
| 鄭秀文 | 陳天美 | 寄養家庭媽媽，何彬老婆 |
| 陸駿光 | 何彬 | 寄養家庭爸爸，陳天美老公 |
| 談善言 | 莫姑娘 | 社工 |
| 黃梓樂 | 文森 | 因為媽媽染有毒癮而缺乏照顧嘅男仔 |
| 李昀蔚 | 小菁 | 因為父母離異而被當人球嘅女仔 |
| 吳祉嶠 | 小花 | 患有兔唇嘅女仔 |
| 趙啓嵐 | 阿明 | 渴望有一個家嘅男仔 |
| 曾睿彤 | 家希 | 對成年人失去信任嘅少女，家朗家姐 |
| 徐嘉謙 | 家朗 | 對成年人失去信任嘅少年，家希細佬 |
| 劉朝健 | 仲恆 | 即將升讀大學嘅寄養家庭少年 |
| 黃梓軒 | 志滔 | 天美何彬個仔，3歲時因心臟病離世 |
| 谷祖琳 | 校巴司機 |  |
| 黃慧君 | 士多老闆娘 |  |
| 杜卡妮 | 內地細路 |  |

電影歌曲
----

| 曲別 | 歌名 | 作曲 | 作詞 | 編曲 | 監製 | 演唱者 |
| --- | --- | --- | --- | --- | --- | --- |
| 主題曲 | 我這樣活了一天 | 永夏 | 林若寧 | 江逸天 | 江逸天/蔡德才@人山人海 | 鄭秀文 |

出面網頁
----

* 流水落花嘅Facebook頁 改維基數據
* 流水落花嘅Instagram頁 改維基數據
* 《流水落花》喺豆瓣嘅資料（大陸簡體）
* 《流水落花》喺互聯網電影資料庫嘅資料（英文）
**華廈大酒店**（粵拼：waa4 haa6 daai6 zau2 dim3；英文：**Hotel Landmark Canton**），之前叫**華僑大廈**（waa4 kiu4 daai6 haa6；**Overseas Chinese Building**）；文革嗰時叫**東風廣場**（dung1 fung1 gwong2 coeng4；**Dongfeng Plaza**）嘅名，佢係中國廣東省廣州市嘅一間四星級酒店，喺越秀區嘅海珠廣場東邊，僑光東路嗰頭。

性質
--

* 高度：126m
* 樓層：39層樓
* 入面有466間客房同2間酒樓響度

史
-

之前呢間酒店係1957年5月1號開嘅華僑大廈。到咗1966年嘅文革期間，由於受到破四舊嘅影響，呢間嘢改咗名嗌「東風廣場」，直到1985年嘅廣東·中旅同香港南洋華中有限公司加盟咗呢間嘢嗰陣，先至改返之前嘅名。

呢間嘢喺1987年4月份重新搞過裝修，跟住由兩個開發商一齊聯手喺1987年6月嗰陣，重新設計過間嘢，甚至喺1988年4月份搞擴建工程，而工程一直到1990年6月28號先至搞掂，喺1991年2月重新開放。喺間嘢重新開放之後就冇用返之前嘅名，而係用咗「華廈大酒店」嘅新名上去。

喺1994年10月11號，間嘢就升級到四星級酒店。

酒店嘅設施
-----

華廈大酒店入面有466間客房響度，冚唪唥嘅房都有免費寬帶上網，入面重有國內國際直打嘅電話，24小時音樂頻道同埋睇電影嘅系統，可以睇到德國、法國、日本、印尼、越南、泰國等好多個國家嘅衛星電視。另外，呢間酒店重有會議廳、免費上網專區、健身房、酒吧、歌舞廳、網球場、桌球室、兵乓球室、健身室、室內恒溫游泳池同埋桑拿等。重有嘅係，酒店嘅商務中心、美容美髮中心、醫務室、銀行、洗衫店等各種配套設施都喺埋度。

接待過嘅名人
------

* 前國務院總理——周恩來
* 前中國國家副主席——王震
* 前中國國家主席——楊尚昆
* 前中國國家僑聯主席——莊炎林
* 前中國全國人大僑委副主任——梁靈光
* 前中國全國政協副主席——錢偉長
* 前中國國務院僑務辦公室主任——廖暉
* 前中國全國人大常委會副委員長——雷潔瓊
* 藝人——田震、劉緩緩、那英、黃柏高、曾國強、徐小明、張國榮、張學友、許志安、蘇永康、張栢芝、李彩樺、梁朝偉、謝霆峰、容祖兒、王傑、SWING、伍佰、莫文蔚、杜德偉、楊千嬅、梁漢文、古天樂、梁詠琪、孫燕姿、VRF、張明敏、劉勝利、孔祥東
* 前越南政府副總理——武寬、阮孟琴
* 廣東省省長、廣東省委副書記——黃華華

酒店攞過嘅獎
------

呢間酒店攞過以下呢啲獎：

* 1995年全國百家優秀星級飯店
* 1996年度「中旅杯」優質服務最佳飯店
* 2009年度「中旅杯」優質服務最佳飯店

註
-

1. ↑  〈中旅杯竞赛优质服务最佳饭店〉. 原著喺2011-07-11歸檔. 喺2009-12-20搵到.

出面網頁
----

* 酒店官网
**香港社區網絡**係香港一個活躍於葵涌嘅非牟利慈善團體（91/10503），宗旨係為香港嘅少數族裔提供服務。

背景
--

香港社區網絡有限公司（CR no. = 1415610）前身係**健英社有限公司**。根據公司註冊處資料，健英社喺2010年1月26號喺公司註冊處成功註冊，2013年2月8號改名做香港社區網絡有限公司。2014年，民政事務總署決定，每年資助510萬元成立葵青區少數族裔支援中心，交畀香港社網絡去做。

會長係梁祖彬教授，監事會主席係孫國林，執行委員會主席係劉迺強。2014年4月26號，勞工及福利局局長張建宗出席香港社區網絡新會址揭幕禮，同場出席嘉賓重有工聯會嘅陳婉嫻同埋新界社團聯會理事長陳勇。

人馬
--

香港社區網絡主要人馬包括：

* 贊助人：李家傑（全國政協常委）
* 會長：梁祖彬教授（香港大學社工及社會行政學系教授）
* 副會長：林玉茵（寶時年集團董事、香港菁英會副秘書長）
* 監事會主席：孫國林（恒基兆業地產有限公司執行董事）
* 顧問委員會主席：梁寶珠（寶時年集團主席）
* 顧問委員會委員：龔因心（華懋集團執行董事）

香港社區網絡服務總監係范國輝。范國輝曾經代表民建聯同工聯會多次出選深水埗麗閣選區（分別喺2003年區議會補選、2003年區議會選舉、2007年區議會選舉同埋2011年區議會選舉）。

活動
--

香港社區網絡曾經舉辦多個活動，包括：全港少數族裔廣東話挑戰賽、《五個小孩的校長》電影觀賞、4・25尼泊爾地震服務分享會、社區網絡之友－家好月圓迎中秋聯歡會、社區網絡之友－婦女健康檢查及申請公屋資訊講座、免費長者飯堂、多元文化嘉年華、城市定向挑戰賽、「綠色融和樂安蔭」嘉年華⋯⋯等等。

爭議
--

2016年立法會選舉投票日前，《成報》登咗評論員「漢江泄」嘅文章，話本土派政黨青年新政同香港社區網絡同劉迺強有關連，但係佢哋強烈否認。

睇埋
--

* 青年新政

參考
--

1. ↑  〈HKCN － 會長的話〉. 原著喺2016-03-04歸檔. 喺2016-01-02搵到.
2. ↑  〈民政署射住葵青民記 [[蘋果日報 (香港)|蘋果日報]]，2014年9月13號〉. 原著喺2016年3月5號歸檔. 喺2016年1月2號搵到.
3. ↑  勞工及福利局局長出席香港社區網絡新會址揭幕禮暨少數族裔人士社會福利交流會致辭（只有中文）
4. ↑  〈HKCN － 協會結構〉. 原著喺2016-03-04歸檔. 喺2016-01-02搵到.
5. ↑  服務麗閣范國輝不因選舉改常態 文匯報，2011年9月23號
6. ↑  〈400人參加廣東話挑戰賽 少數族裔生 開口融入社會 [[蘋果日報]] ，2015年12月20號〉. 原著喺2015年12月23號歸檔. 喺2016年1月2號搵到.
7. ↑  香港社區網絡臉書專頁
8. ↑  《成報》評青政後滋擾增 員工憂惡勢力至 成報，2016年9月4號

出面網頁
----

* 香港社區網絡網頁
* 香港社區網絡臉書專頁
唔好同**香港電視娛樂**搞亂。
「HKTV」跳轉嚟呢度。要睇香港電視嘅其他意思，請去【**香港電視**】。

 除非特別寫明，否則本文所有時間都係以UTC+8時間為準。

**香港科技探索有限公司**（**Hong Kong Technology Venture Company Limited**，**HK TECH VENTURE**，港交所：1137，OTCBB：HKTVY），以前叫**香港電視網絡有限公司**（**Hong Kong Television Network Limited**，**HKTV**，簡稱**香港電視**或**港視**），係香港一間電子商貿公司，前身係1992年5月喺香港正式成立嘅城市電訊。1997年8月，城市電訊喺香港聯合交易所招股上市，1999年11月喺美國以預託證券形式掛牌上市。員工約莫3,000人。香港電視網絡曾經從事電視節目製作，喺2009年開始準備申請免費電視牌照，但2013年政府用「一籃子因素」做理由唔批，引發咗好大爭議。佢地喺2014年11月19號正式以OTT方式開台，同年12月開始提供網上購物服務HKTV Mall，但2015年打後再無新節目首播，2018年3月正式宣佈放棄電視業務，唔再申請免費電視牌照。

重要人物
----

* 王維基：董事會主席、公司創始人
* 張子建：董事會副主席、公司共同創始人
* 楊主光：行政總裁
* 黎汝傑：財務總監、及人才關顧部主管

歷史
--

城市電訊成立之時，香港嘅固網電話服務係由香港電訊（家下電訊盈科）壟斷，國際長途電話（IDD）服務好貴。1992年9月，城市電訊推出888國際電話卡服務，以較平嘅價錢、積極嘅營銷策略，打破香港電訊業嘅壟斷。

城市電訊都成立咗附屬公司**香港寬頻網絡有限公司**（「香港寬頻」，「HKBN」），提供IDD0030、家居電話、寬頻上網、電視、2b電話等服務。2000年2月，香港寬頻攞到本地無線固網服務牌照。同年3月，香港寬頻推出寬頻互聯網服務。2003年8月，香港寬頻推出收費電視服務。2005年5月香港寬頻將IP電視服務命名為「香港寬頻數碼電視」。2007年5月，香港寬頻革新旗下IP電視服務，重改名做「bbTV」。2008年1月，香港寬頻率先喺公共屋邨提供免費WiFi無線上網服務。

2009年12月31號，城市電訊宣佈申請免費電視牌照。

2012年12月5號，城市電訊建議將中文名由「城市電訊（香港）有限公司」改為「香港電視網絡有限公司」，而英文名就由「City Telecom (H.K.) Limited」改為「Hong Kong Television Network Limited」，認為改公司名可以更準確反映集團嘅主要業務，為公司提供一個全新嘅企業形象同身份，將明顯有利於公司未來嘅業務發展。

2013年10月15號，行政長官會同行政會議宣佈唔接納香港電視網絡嘅免費電視牌照申請，但以「一籃子」因素同埋行會保密條例為理由唔講點解唔批，引發十二萬人喺2013年10月20號上街示威。

2014年11月19號朝早6點，香港電視開始提供點播，同日晚黑8點開始直播；同年12月開始提供網上購物服務HKTV Mall。

2015年，由於廣告收入逐漸走下坡，香港電視網絡宣布喺攞到免費電視牌之前，暫時唔製作自製節目。

2018年3月，香港電視網絡宣佈唔再申請免費電視牌照，同時將網上電視同流動電視停播。

2020年2月，受惠武漢肺炎疫情帶動銷售額急升，香港電視網絡股價屢創新高，市值喺2月10號超過咗佢舊時競爭對手電視廣播有限公司。

2021年7月13號，香港電視網絡改名叫香港科技探索，英文名由「Hong Kong Television Network Limited」改名為「HK TECH VENTURE」，但英文簡稱咁啱得咁橋係「HKTV」行頭，7月22號上市名亦改成呢個名。

節目
--

### 劇集

《還來得及再愛你》、《驚異世紀》、《童話戀曲201314》、《第二人生》、《警界線》、《三面形醫》、《開腦儆探》、《來生不做香港人》、《導火新聞線》、《我阿媽係黑玫瑰》、《歲月樓情》、《天網》、《四年B班》、《大眾情性》、《末日+5》同《選戰》。

### 其他

《挑戰》、《飄》、《爆Talk》、《食的秘密》、《奧比斯救盲之旅》同《發現宮崎‬》。電視購物節目《Shopping Hero》。

收睇方式
----

可以透過以下方法收睇（已停播）：

1. TV Box
2. 智能電視（僅直播）
3. 電腦
4. 平板電腦
5. 智能電話
6. PlayStation 4
7. Xbox One

旗下機構
----

* 香港媒體製作有限公司

攷
-

1. ↑  〈港視公開節目時間表 早上6點起有劇睇 - U HK 港生活〉. 喺2014-11-20搵到.
2. ↑  〈如何收看|香港電視〉. 原著喺2014-11-21歸檔. 喺2014-11-20搵到.
3. ↑  城市電訊銳意打造世界級多媒體創作中心 創意之門 由此打開

出面網頁
----

* HKTVmall
* 城市電訊
* 香港寬頻網絡有限公司
* 香港寬頻bbTV

| * 睇
* 傾
* 改
香港 香港電視廣播 |
| --- |
| 監管機構 | 
* 廣播事務管理局（1987年—2012年）
* 通訊事務管理局（2012年開始）

 |
| 免費電視 | 

|  |  |
| --- | --- |
| 公共廣播 | 
* 港台電視1

 |
| 私營機構 | 
* 無綫電視1
* 香港電視娛樂1
* 奇妙電視1、2

 |

 |
| 收費電視 | 
* 有線電視
* now TV

 |
| 衛星電視 | 
* 星空衛視
* 鳳凰衛視
* 陽光衛視
* 香港衛視
* 亞太第一衛視
* 香港國際衛視

 |
| 已經結束持牌電視服務 | 
* 佳藝電視
* 華娛衛視
* 亞洲電視
* 無綫網絡電視
* UTV
* 亞洲聯合衛視
* 香港電視網絡
* 潮商衛視
* 東亞衛視
* 亞太衛視（APS）
* 健康衛視
* 中國汽車衛視
* 點心衛視
* 傳訊電視
* 中華衛視

 |
| 註：1 提供大氣數碼電視廣播；2 提供固定網絡數碼電視廣播。 |
Pentecoste
**五旬節**（拉丁化希臘文：**Pentecost**，意思係 ｢五十｣），又叫**七七節**、**收穫節**、**新果實節**。五旬節同七七節兩個名都係源於猶太教，但係因為基督宗教叫五旬節，而今猶太教淨係用七七節呢個名。喺基督宗教嘅傳統逾越節被復活節取代，所以基督宗教嘅五旬節係復活節之後第七個星期日，基督教又叫**聖靈降臨節**，天主教又叫**聖神降臨節**。

五旬節起源
-----

五旬節又叫七七節，以色列人要從尼散月18日，佢哋嘅大祭司將一捆新熟嘅大麥獻畀耶和華作為初熟果子嘅嗰日，計起七個星期。一共係49日，然後佢哋會喺第50日守七七節。當後嚟一班猶太人將聖經譯成希臘文嗰陣，希臘文嘅「第50」（日）一字係賓特哥斯提（pentecostē′）。因此，講希臘話嘅猶太人就將七七節稱為賓特哥斯特（英文Pentecost，五旬節）。

五旬節係從逾越節（紀念祖先以色列人從古埃及離開嘅日子）開始計起嘅第50日（一旬為10日），所以稱之為五旬節。喺猶太教，呢一日係摩西喺西奈山領受上帝畀佢《十誡》嘅日子，亦係「感謝律法嘅紀念日」。呢個節日同時亦用嚟感謝上帝賜與嘅收獲，所以又稱收割節同初熟節，係猶太人嘅三大節期之一。

聖靈降臨節
-----

對基督教嚟講，五旬節就係《使徒行傳》第二章記載聖靈降臨喺眾門徒身上嘅日子。當聖靈傾注喺門徒身上，門徒就得到力量同勇氣，並得到講方言傳福音嘅恩賜。因為噉樣，亦有人認為係早期基督教會成立嘅日子。但關於聖靈降臨節嘅慶祝，最早記載係喺四世紀末，由西班牙修女以塞利亞所寫嘅《朝聖記》記載。聖靈降臨節亦係聖靈降臨期嘅開始。

參考
--

1. ↑  《基督教聖經與神學詞典》 (第1版). 香港: 漢語聖經學會. 2003. ISBN 962-513-250-3.
2. ↑  聖靈降臨節的由來
**懵仔針**（粵拼：mung2 zai2 zam1）係種叫作**氯丙嗪** 嘅精神病藥針（劑），氣味濃烈，標準用途係醫精神分裂症，不過副作用好大。由於長年以來，香港獄警經常用呢種會令人懵懵懂懂嘅藥來虐待囚犯，令受害者承受嚴重後遺症，甚至當場喪命，坊間多數用個衰名，而非學名來稱呼爾隻藥。於濫用時，被打呢種針嘅人，會好快變得意識迷糊，甚至無埋知覺，之後重可能會嘔、唔想食嘢同埋抽筋，分量若果夠多，重會死人添。

酷刑用
---

有啲政治犯會俾人反覆噉樣啪呢種針，搞到神智癡呆，甚至精神崩潰。

喺香港，周文立放監之後，向記者憶述，喺赤柱監獄踎緊嗰陣時，因為唔聽話，所以俾人運咗去小欖精神病治療中心，喺「A1」囚室住咗三個月，期間有廿幾日俾人打懵仔針傍埋用其他手段虐待——職員夾硬打咗藥性輕嘅水劑針之後，渠就變得呆滯同覺得好眼睏，等到幾乎瞓着，就來踢醒……由朝頭早折磨到半夜，直至屈服到跪求熄燈畀渠瞓……就連將有其他人精液嘅底褲着上身呢種離譜命令，都唯有照跟；渠見過打咗針筒大到似足球氣泵，藥性重嘅油劑嘅人，恐佈到好似點咗穴，重聽過有人就噉中毒死咗。

何毓桓話畀梁耀忠知，自己被圂喺赤柱監獄時，有個高級主任由於歧視大陸人，指揮一班囚犯圍毆渠，並搵心理官對其陷害，繼而踢去小欖精神病治療中心；喺嗰處，無患精神病嘅渠被連續三日，早晚打懵仔針虐待。

醫療用
---

喺香港，會用喺監躉同埋精神病人度。懲教署守則規定，喺監獄同羈留病房入邊，只有當囚犯想自殘自殺，或者道友典癮，至准用來拮渠哋；之前要攞到醫生處方，之後重要記低詳情。

廣義啲講，其他鎮靜劑都有時叫「懵仔針」（不過有專家覺得噉係個謬誤）。例如：用內窺鏡檢查大腸之前，會用來令人心情同肌肉放鬆，跟着無咁唔舒服；精神科病人情緒失控得太緊要嗰陣，都會用到渠。舊時有無良瘋人院，向病人打好多懵仔針，高壓管理。

攷
-

1. ↑  〈懵仔針助道友鎮靜〉. *the-sun.on.cc*. 喺2020-10-16搵到.`{{cite web}}`: CS1 maint: url-status (link)
2. ↑  〈精神如何分裂？ - 醫藥人健康雜誌〉. *www.3phk.com*. 喺2020-10-16搵到.
3. ↑  〈曾任職懲署　區議員證獄警濫權〉. *orientaldaily.on.cc*. 喺2020-10-16搵到.`{{cite web}}`: CS1 maint: url-status (link)
4. ↑  〈俄羅斯懵仔針打壓異己 神志變癡呆 脫光衣服被綁床架〉. 《Apple Daily 蘋果日報》 (香港中文). 原著喺2020-11-24歸檔. 喺2020-10-16搵到.
5. ↑  〈滴滴金：最新「懵仔針」面世 - 東方日報〉. *orientaldaily.on.cc*. 喺2020-10-16搵到.
6. ↑  〈憶述恐怖囚室內狂打懵仔針 「死囚」聽見A1全身震〉. 《Apple Daily 蘋果日報》 (香港中文). 原著喺2020-10-21歸檔. 喺2020-10-16搵到.
7. ↑
8. ↑  〈懵仔針過量可致死〉. 《Apple Daily 蘋果日報》 (香港中文). 原著喺2020-11-24歸檔. 喺2020-10-16搵到.
9. ↑  〈精神分裂症誤解多 治療針藥被錯當「懵仔針」〉. 《on.cc東網》 (香港中文). 喺2020-10-16搵到.
10. ↑  〈「懵仔針」〉. *www1.hkej.com*. 原著喺2020-10-17歸檔. 喺2020-10-16搵到.

|  |  |
| --- | --- |
| Stub icon | 呢篇藥學文係楔位文。歡迎幫維基百科擴寫佢。睇 • 論 • 改 • 歷 |
搵緊一位歌星嘅話，請睇〈**朴樹 (歌手)**〉。

| How to read a taxoboxHow to read a taxobox**朴樹** |
| --- |
|  |
|
| **物種分類** |
| 

|
|  |
|
|
| 界 | 植物界 Plantae |
|
|
|
|
|
| 門 | 被子植物門 Magnoliophyta |
|
|
|
|
|
|
|
| 綱 | 雙子葉植物綱 Magnoliopsida |
|
|
|
|
|
| 目 | 薔薇目 Rosales |
|
|
|
|
|
|
|
|
| 科 | 榆科 Cannabaceae |
|
|
|
|
|
| 屬 | 朴屬 *Celtis* |
|
|
|
|
|
|
|
| 種 | **朴樹 *C. sinensis*** |
|

 |
|
| 二元學名 |
| ***Celtis sinensis***Pers. |
|
|
|
|
|
|
|
|
|
|
|
|
|
|
|

**朴樹**（粵拼：pok3 syu6；學名：*Celtis sinensis*），又嗌**中國相思樹**、**沙朴**，簡稱**朴**，係榆科朴屬嘅落葉喬木，原產喺中國大陸嘅淮河流域，同埋長江中下游到華南，以及越南同老撾。

佢係鄉土樹種兼淨化環境植物。香港原生樹，市內常見。

樣
-

植株高達20m。樹皮平滑，灰。樹枝係平面開出嚟，一年生枝披密毛。葉互生，革質，中間部分以上嘅位有鋸齒，長3～10cm，闊15～40mm；成樖嘢可以俾雀仔嚟唞吓。花雜生，生喺嗰年出枝嘅葉杈之間，每次出1～3朵；每年4～5月開花。果屬核果，單生或雙並生，似波子，熟時轉紅；每年9～11月結果。籽有窿同肋，較粗糙。

用途
--

梗皮可以做人造紙或人造棉、成條梗可以拎去工業用；果可以榨油整成電油。根同皮可以做藥；葉可以整成土製農藥，專殺紅蠄蟧。

淨化環境植物
------

佢之所以嗌淨化環境植物，係因為佢可以好犀利噉抵抗到SO2、Cl2等有毒氣體。佢唔單止可以抵抗到好犀利嘅烈風之外，重可以抵抗到煙塵同有毒氣體。而樹齡方面都好長吓。

攷
-

1. ↑  "*Celtis sinensis* Pers". *Germplasm Resources Information Network*. United States Department of Agriculture. 2004-03-03. 原著喺2009-05-08歸檔. 喺2010-02-21搵到.

出面網頁
----

|  |  |
| --- | --- |
|  | 維基同享有多媒體嘅嘢： **朴樹** |

|  |  |
| --- | --- |
|  | 維基物種有資料講：***朴樹*** |

* 朴樹，樹木谷
* 朴樹，香港常見的50種樹木
* 樹種介紹：朴樹，台灣老樹
* 朴樹，破峰
* 珍貴老樹─頂厝裡草厝巷的百年朴樹
* 朴樹，香港自然生態論壇
**大曆詩風**（粵拼：daai6 lik6 si1 fung1），係指唐代大曆到貞元年間活躍嘅詩人所共有嘅創作風貌，喺唐詩中係盛唐詩風轉變爲中唐詩風嘅過渡期。

大曆詩風中嘅大多數詩人喺後生時度過開元時嘅太平盛世，受盛唐文化薰陶；之後安史之亂近十年動亂，對佢哋心境有明顯影響，痛定思痛，覺得自己無能衰老，於是無咗盛唐士人嘅精神風貌。於是大曆詩風無咗盛唐詩風嗰種自信氣勢，講到社會現實時亦無激憤情懷，雖然少量作品有盛唐餘韻，亦都寫民生疾苦，但大多數作品表現出孤獨寂寞嘅冷落心境，追求清雅高逸嘅情調，由盛唐嘅雄渾氣概轉爲淡遠情致，喺詩歌意象上變得細緻省淨，表現出寧靜淡泊嘅生活情趣，雖然有風味，但風骨頓衰，顯示出中唐詩風嘅面目。

時代背景
----

安史之亂係唐朝由盛轉衰嘅標誌，喺之前嘅和平年代，士人有好強嘅功名心，想由文事立致卿相，戰爭爆發後，武將有咗用武之地，而文士排斥到社會邊緣，再都無咗原先嘅錦繡前程。於是啲人諗返起之前，會覺得恍如隔世，再睇返現實，覺得自己生不逢時，於是原先熱切嘅仕途慾望轉變爲消極避世嘅隱逸情懷，所以寫嘅詩有比較多嘅無奈嘆息同冷落寂寞嘅情調。

戰亂毀滅咗呢代人後生時意氣風發嘅生活，帶來希望幻滅嘅黯淡現實。盛唐嗰種昂揚奮發嘅精神、樂觀、慷慨，變成遙不可及嘅追憶，而平心靜氣嘅孤寂、冷漠、散淡瀰漫成個詩壇。

詩境詩技
----

喺題材方面，大曆詩風同前人差唔多，而藝術上追求嘅清雅閒淡繼承自盛唐時王孟嘅詩風。構成詩境嘅係詩人所用嘅詞語色彩，同詩技相關嘅係意象運用，呢兩方面大曆詩風都有自己嘅特點。

由於大曆詩人多數有生不逢時嘅感慨，意氣消沉，所以揀嘅詞多數有悽清、蕭瑟寒冷、黯淡嘅色彩。比如劉長卿鍾意詠秋風、夕陽，呢啲詩都係悽清蕭瑟嘅秋季色調，另外喺其他詩人度，秋風、落葉、夕照、寒雁呢啲色調冷淡嘅詞好常見，由於詞語色彩黯淡清冷，以致大曆詩畀人淒涼蕭索嘅風格印象。

意象運用上，一般透過象徵性意象同描述性意象表達寂寞冷落嘅情緒。象徵性意象常見於劉長卿嘅詩，由於佢偏重主觀感受，所以唔對事物做工筆上嘅描寫，運用意象時有好強嘅情緒化傾向。譬喻「青山」呢個意象象徵住鄉下，用來表達愁苦嘅人生之旅嘅歸宿地，又譬喻「白雲」象徵隱逸、高潔，「孤舟」象徵漂泊不定，「夕陽」象徵衰敗消沉，呢啲象徵性事物好多係隱喻詩人情緒，而唔係描述寫實。呢種意象運用特點係暗示、意蘊豐富，運用時相對有彈性，但壞處在於會淪爲特定情緒、意蘊嘅固定符號，以致變成程式化表達，用得多乃至無咗新鮮感。

描述性意象多見於十才子等人嘅詩，亦即對事物用白描手法，來創新意象。由於寫實傾向，會追求對事物刻畫嘅精確、具體，從細微處去感受體認，逼真噉帶出清幽韻味嘅細境界。刻畫嘅意象可以係生活常見嘅事物，力求刻畫得精緻細巧。描述性意象可以確保意象新鮮，但要求詩人要仔細觀察世界、明辨物象，然後再傳神寫出。相對來講因爲集中注意力於啲細事細物、小情小趣，大曆詩人開拓出前代人未留意過嘅小世界，成爲新嘅詩境。但太過執着於細微細眼嘅描繪，會令境界流於狹窄，令全篇意境唔融渾，而且注重描寫而容易顯得雕琢，以致容易有佳句而冇佳篇。

主要詩人
----

大曆詩壇主要有兩大詩人群體：一個係大曆十才子爲首嘅詩人，活躍喺長安、洛陽，多數係題贈送別詩；遞個係長期喺江南任職嘅地方官詩人，如劉長卿、韋應物、李嘉祐、戴叔倫等人，多數係詠山水風景嘅詩。下面係一啲主要詩人：

* 韋應物
* 劉長卿
* 大曆十才子：李端、盧綸、吉中孚、韓翃、錢起、司空曙、苗發、崔峒、耿湋、夏侯審
* 李嘉祐
* 戴叔倫
* 戎昱
* 獨孤及
* 張繼
* 鮑防
* 顏真卿
* 郎士元
* 包佶

參攷資料
----

* 袁行霈、羅宗强. 〈第四編 隋唐五代文學：第五章 大曆詩風〉. 《《中國文學史》》. 高等教育出版社.
* 蔣寅. 《《大曆詩風》》. 鳳凰出版社.
* 蔣寅. 《《大曆詩人研究》》. 中華書局.
| How to read a taxoboxHow to read a taxobox**五指毛桃** |
| --- |
| 五指毛桃嘅藥用部位五指毛桃嘅藥用部位 |
|
| **物種分類** |
| 

|
|  |
|
|
| 界 | 植物界 Plantae |
|
|
|
|
|
| 門 | 被子植物門 Magnoliophyta |
|
|
|
|
|
|
|
| 綱 | 雙子葉植物綱 Magnoliopsida |
|
|
| （未分級） | I類真薔薇分支 eurosids I |
|
|
| 目 | 薔薇目 Rosales |
|
|
|
|
|
|
|
|
| 科 | 桑科 Moraceae |
|
|
|
|
|
| 屬 | 榕屬 *Ficus* |
|
|
|
|
|
|
|
| 種 | **五指毛桃 *F. hirta*** |
|

 |
|
| 二元學名 |
| ***Ficus hirta***Vahl |
|
|
|
|
|
|
|
|
|
|
|
|
|
|
|

**五指毛桃**（粵拼：ng5 zi2 mou4 tou4；學名：*Ficus hirta*），第個名係**粗葉榕**（cou1 jip6 jung4）或**牛奶仔**（ngau4 naai5 zai2）或**土黃芪**（tou2 wong4 kei4）或**南芪**（naam4 kei4），喺廣東從化或廣州東北邊嘅鄉下地區成日嗌佢係**飯坳仔**（注意「坳」字係陽平調，faan6 aau1 zai2），係桑科榕屬嘅常綠灌木或喬木仔，喺中國嘅福建、廣東、廣西、海南、雲南、湖南、江西同貴州、不丹、尼泊爾、緬甸、泰國、越南、馬來西亞、印尼同印度東北邊嘅山谷、山坡嘅灌木叢、溪邊或樹林先至搵到。

用途
--

五指毛桃嘅根成日畀廣東人用嚟煲湯，同椰子味差唔多。

### 藥用價值

五指毛桃嘅根可以用嚟做藥，佢有降血壓、抗腫瘤、抗心律失常、抗骨質疏鬆、抗人類免疫缺陷病毒(HIV)同止咳平喘等功效。

出面網頁
----

* 藥用植物圖像數據庫香港浸會大學中醫藥學院
* 中藥趣談-五指毛桃]衛生署中醫藥事務部，香港中醫藥管理委員會
* 粗葉榕物種相冊中國自然標本館
* Ficus hirta Vahl香港植物標本室
* 粗葉榕中國植物圖像庫
* 粗葉榕樹木谷
* 五指毛桃樹木谷
* 粗葉榕, Cuyerong 藥用植物圖像數據庫 (香港浸會大學中醫藥學院) （繁體中文）（英文）
**基督教青年會**（**Young Men's Christian Association**，簡稱**YMCA**），係基督教非政府性質嘅國際社會服務團體，喺1844年成立。目標係發揚基督精神，團結青年人，養成完美人格，建設完美社會。根據社會人群（尤其是弱勢群體）嘅需要，從事各種各樣嘅社會服務工作。呢啲服務工作，都係以「促進大眾德、智、體、群全人成長」嘅理念作為導向。服務人群冇分性別、年齡、國籍、種族同宗教信仰。服務工作有平民教育、體育康樂、營地服務、社區服務、青少年工作、難民工作、就業服務等等，有啲青年會重會開設價格低廉嘅旅舍同賓館。「基督教青年會」唔係一個傳教組織，亦唔係一個慈善機構。主要以傳遞愛心為使命，倡導同推動承擔社會責任同促進社會和諧。

起源
--

基督教青年會係由一位英國青年基督徒佐治衛良（George Williams）1844年喺英國倫敦成立。佐治衛良出生於英國農村，以務農為生。喺佢16歲嗰年，隻身前往布里奇沃特市開始佢嘅學徒生涯。1841年，佐治衛良學徒期滿之後，就去咗倫敦聖保羅大教堂附近嘅一間布行工作同留宿。當時嘅英國正受到工業革命嘅影響，社會迅速變遷，趨向工業化同都市化，唔少好似佐治衛良嘅青年人從農村湧到大城市度工作，喺布行度同佐治衛良年紀差唔多嘅年輕僱員共有140名，而倫敦市內就有十五萬名類似嘅勞動人口。

喺高度工業化嘅英國，當時大部份嘅年輕勞工每日工作時數長達十三至十四個鐘，因此唔能夠得到充分嘅休息同正常嘅娛樂生活，再加上工商業競爭激烈嘅壓力同經常要加班嘅勞累，好多人都染上咗酗酒嘅壞習懷，導致生活放縱同墮落。

佐治衛良處於噉樣嘅環境之中，又受到當時著名嘅佈道家查理士芬尼（Chrales G. Finny）所主張嘅「基督徒必需信仰與生活合一，培養高尚嘅道德生活」嘅思想所影響，佐治衛良決定同幾位朋友一齊讀聖經同分享查理士芬尼嘅著作，並每日一齊祈禱，以改善全體僱員嘅道德生活。佢哋嘅熱心感動咗布行嘅老闆，唔單止令佢悔改信主，重經常資助經費同參加佢哋嘅聚會。自此之後，呢種幫助年輕勞工重建信仰同提高道德水準嘅風氣，逐漸影響到鄰近嘅工廠同商店。

1844年6月6號，佐治衛良同另外11位青年基督徒，喺倫敦正式成立基督教青年會。此後青年會喺世界各地迅速發展，並喺1855年正式成立「基督教青年會世界協會」（The World Alliance of YMCAs），並喺瑞士日內瓦定為永久會址，作為全世界YMCA嘅總樞。

1844年11月8號，青年會第一次正式會議喺衛特利酒店舉行，出席人數有160人，並定下咗青年會嘅目標為「使受僱喺布業同其他貿易行業嘅年青人喺心靈上得到改善」。呢個運動嘅人數不斷增長，擴展到整個歐洲同北美，服務範圍更超越咗佐治衛良先生最初嘅期望。喺1853年，青年會運動喺法國巴黎舉行咗一次國際會議，決定分享呢個理念，普世性噉發展。

睇埋
--

* 基督教女青年會

參考
--

1. ↑  青年會運動起源
2. ↑  普世運動的開拓期
**富豪B8L**係瑞典富豪出嘅一款低地台三軸雙層巴士底盤，2016年亮相。2018年1月，富豪B8L喺2017至2018年度Volvo Ocean Race香港分站正式被對外公佈，取代三軸版富豪B9TL。

設計
--

富豪B8L雖然同B9TL一樣係全低地台設計，但底盤尾部嘅設計就好唔同。有別於B9TL嘅尾橫置引擎兼尾軸驅動設計，B8L係以中軸驅動，一副富豪D8K歐盟六型引擎係打直擺喺車尾偏左位置，經ZF EcoLife波箱行驅動軸。

香港
--

第一部畀巴士公司試嘅富豪B8L 12米巴士喺2017年1月運到香港，佢配Wright Eclipse Gemini 2車身，髹咗九龍巴士車隊金色色彩。2017年5月，架車俾九龍巴士包裝成「香港第一部歐盟6型雙層巴士」，並喺同一個月首次登記同投入服務（車牌號碼UU8290），先後喺968線、6C線同埋93K線做測試。2018年2月，九巴有一架配MCV EvoSeti車身嘅B8L巴士運到香港，佢喺2019年3月5號攞牌（車牌號碼WA756）；第二架同款車喺2019年運到香港，同年12月攞牌。

香港一架配Wright Gemini 3車身嘅富豪B8L
九巴喺2018年訂咗150架B8L，並改配連玻璃樓梯壁嘅Wright Gemini 3車身，2019年加訂50架，呢200架車喺2019年3月至2021年7月出。2019年底九巴訂咗110架MCV EvoSeti車身富豪B8L，係香港第一批12.8米版，2020年10月至2021年5月出。2021年再先後加訂27架Wright Gemini 3車身嘅12.8米版B8L，同埋46架MCV EvoSeti車身嘅12.8米版B8L，兩批車都由2022年開始出。

龍運巴士喺2018年訂咗10架Wright Gemini 3車身富豪B8L，有客車款式座椅同埋行李架，佢哋運到香港之後長時間擺喺廠房。佢哋喺2021年陸續改成九巴車身色彩、拆咗行李架同埋加多幾張座椅，並喺同年7月攞牌，行走新開辦嘅兩條「星級尊線」長途豪華巴士線。2022年開始再引入3架12.8米版。

龍運巴士喺2021年8月至2023年2月引入65架12.8米版富豪B8L，配MCV EvoSeti車身同埋普通款式座椅。另外喺2021年落訂10架12.8米版B8L，但改配Wright Gemini 3車身。

城巴同埋新世界第一巴士喺2018年分別訂咗46架同埋7架Wright Gemini 3車身富豪B8L，當中城巴頭兩架喺2019年12月出，而新巴嘅就喺2019年12月至2020年6月出。

新加坡
---

新加坡一架配Wright Gemini 3車身嘅富豪B8L
2017年，有一架配Wright Gemini 3車身嘅富豪B8L巴士運到新加坡，同年12月首次登記為SG4003D。

英國
--

富豪喺2018年底宣佈向英國銷售B8L，可以配亞歷山大丹尼士、Wright或者MCV車身。

2018年11月，首架英國版富豪B8L亮相，佢係蘇格蘭Lothian Buses所訂購、配亞歷山大丹尼士Enviro400XLB車身嘅42架B8L之中嘅第一架，全長13.4米，批車喺2019年初投入服務。

馬來西亞
----

馬來西亞會引入50架富豪B8L，喺吉隆坡行。

參考資料
----

1. ↑  Volvo launches B8L tri-axle 互聯網檔案館嘅歸檔，歸檔日期2018年5月1號，.，Route-One，2018年1月30號
2. 1 2 3  Ballymena bus manufacturer Wrightbus lands Hong Kong orders *Belfast Telegraph* 5 October 2018
3. ↑  100-seat Volvo ‘decker coming on B8L chassis 互聯網檔案館嘅歸檔，歸檔日期2018年10月28號，.，Route-One，2018年10月24號
4. ↑  100-seater high-capacity buses to enter service in the capital from January 互聯網檔案館嘅歸檔，歸檔日期2019年2月26號，.，SWD Media，2018年11月8號
5. ↑  陳自瑜 (2019年1月). 〈「富豪」B8L全速上路〉. 《香港巴士年鑑2019》. 香港: 北嶺國際. p. 43. ISBN 962-9200-50-3.

出面網頁
----

* 官方產品介紹

| * 睇
* 傾
* 改
富豪巴士 |
| --- |
| 1934年–1940年代 | B1 · B2 · B3 · B4 · B10 · B11 · B12 · B14 · B20 · B22 · B23 · B24 · B40 · B41 · B50 · B52 |
| 1940年代–1960年代 | B51系列（B510/B512/B513） · B53系列（B531/B532/B533） · B615系列（B615/B616/B617） · B625系列（B625/B627） · B635系列（B635/B637/B638） · B655系列（B655/B656/B657/B658） · B705 · B715 · B725系列（B725/B727） · B755 |
| 1960年代–1980年代 | B54 · B57/BB57 · B58 · B59 · B55 · B609 |
| 1978年– | B10M/B10MA/B10MD/B9M · B10R（臥置引擎） · B6F/B6FA · B7F/B7FA · C10M · B10B · B12/B12R · B6/B6LE · 奧林比安 · B10BLE · B10L/B10LA · B7R/B7RLE · B7L/B7LA · B12B/B12BLE/B12BLEA · B6BLE · B12M/B12MA · 超級奧林比安（B10TL） · B7TL · B10R（垂直引擎） · B9TL · B9R/B9RLE · B9S Articulated · B9L/B9LA · B215LH · B5LH/B5LAH（B5L Hybrid/BRLH） · BXXR（B13R/B11R）/B11RLE · B270F · B8R/B8RLE/B8RLEA · B5RH · B5TL · 7900 Electric · B8L |
唔好同**李鵬**、**李飛 (政治人物)**同**李彭廣**搞亂。
 搵緊第二樣意思嘅話，請睇〈**李鵬飛**〉。

**李鵬飛**，CBE，JP（英文：**Allen Lee Peng-fei**，1940年4月24號—2020年5月15號），人稱「飛哥」，係香港商界及政界知名人士。佢祖籍山東，喺日佔煙臺出世。佢做過立法會同行政局議員，亦做過第九、十屆港區全國人大代表。佢係自由黨第一屆主席，不過喺2004年退黨。曾經主持香港有線電視財經資訊台節目《飛常政經》、香港電台電視部節目《議事論事》，同now財經台嘅時事節目《大鳴大放》，喺2018年7月宣布退休，唔再主持節目。

2020年5月19號，李鵬飛太太同屋企人發出訃聞，指李鵬飛已經喺5月15號離世，享年80歲。

榮譽
--

### 勳銜

* 非官守太平紳士（1980）
* OBE（1982）
* CBE（1988）

### 榮譽博士

* 香港理工學院工程學榮譽博士（1990）
* 香港中文大學法學榮譽博士（1990）

名下馬匹
----

李鵬飛係香港賽馬會會員，曾經擁有多匹馬，包括個人名下嘅山東名將、山東文豪、東海龍、草原團體名下嘅好好機會、草原勇士。

參考
--

1. ↑  〈不再主持《議事論事》 李鵬飛寄語林鄭﹕畀下屬發揮〉. 原先內容歸檔喺2018-07-17. 喺2018-07-19搵到.
2. ↑  〈自由黨創黨主席李鵬飛上周五逝世〉. 喺2020-05-19搵到.
**基督少年軍**（英文：**The Boys' Brigade**）係一個基督教青少年制服團體，1883年喺蘇格蘭創立，而家喺世界各地都設有分支。

起源
--

基督少年軍源自英國，係歷史上第一個青少年制服組織，創辦人威廉‧亞歷山大‧史勿夫爵士喺年輕嘅時候係教會嘅一位主日學老師。佢覺得傳統嘅主日學模式難以滿足少年人嘅好奇心同好動嘅個性，所以善用佢義勇軍人嘅背景，將團隊精神同軍事紀律融合喺宗教活動之中，以更多元化嘅方式教育少年人。史勿夫爵士喺1883年10月4號召集咗大概60位少年人，喺格拉斯哥嘅學院自由教會舉行集隊儀式。時至今日，基督少年軍已經成為國際性宣教運動，喺世界各地約大概有60多個國家有基督少年軍組織嘅成立。

世界性發展
-----

基督少年軍喺1883年創立，1887年傳到美國，1889年傳到加拿大，1891年傳到澳洲，1889年傳到南非。基督少年軍嘅概念亦被唔少歐洲國家採納，尤其是喺北歐、丹麥、瑞典、芬蘭等亦有成立類似基督少年軍嘅組織。但係直至1950至1960年代，基督少年軍嘅世界性發展先算係最大，分隊紛紛喺太平洋島嶼、東亞洲、非洲、加勒比海等一帶陸續成立。基督少年軍亦喺1959年喺香港成立第一支分隊。基督少年軍遍佈世界超過五十多個國家，成員差唔多有五十萬。

睇埋
--

* 基督女少年軍

參考
--

1. ↑  基督少年軍起源
2. ↑  世界性發展
| How to read a taxoboxHow to read a taxobox**火力楠** |
| --- |
|  |
| 瀕危指標 |
| 最唔使理（Least Concern） (LC) |
| **物種分類** |
| 

|
|  |
|
|
| 界 | 植物界 Plantae |
|
|
|
|
|
| 門 | 被子植物門 Anigiospermae |
|
|
|
|
|
|
|
| 綱 | 雙子葉植物綱 Dictyledonae |
|
|
| （未分級） | 木蘭類植物 Magnoliids |
|
|
| 目 | 木蘭目 Magnoliales |
|
|
|
|
|
|
|
|
| 科 | 木蘭科 Magnoliaceae |
|
|
|
|
|
| 屬 | 含笑屬 *Michelia* |
|
|
|
|
|
|
|
| 種 | **火力楠 *M. macclurei*** |
|

 |
|
| 二元學名 |
| ***Michelia macclurei*** |
|
|
|
|
|
|
|
|
|
|
|
|
|
|
|

**火力楠**（粵拼：fo2 lik6 naam4；學名：*Magnolia macclurei*），又嗌**醉香含笑**（zeoi3 hoeng1 ham4 siu3），係木蘭科含笑屬嘅常綠喬木，原產廣東西南角嘅雷州半島同廣西東南邊，而家喺廣東西南角、粵北、粵中南部地區；廣西東南邊、桂北；海南、越南北邊都可以搵到。

佢既可以吸收到大氣入面嘅F-嚟淨化環境，又可以做防火樹種。

樣
-

樹形高大；樹皮暗啡色，比較光滑，冇裂紋；樹幹通直；樹冠濃密，從出邊睇似座塔噉。葉深綠，倒立蛋形或椭圓形，長7～14cm，寬3～7cm，厚革質，底部有好多濃密嘅灰細毛。花單生，通常生喺葉杈，花瓣白色兼有芳香；每年3～4月開花。果屬聚合果，長3～7cm，倒立橢圓形，先端較圓，邊緣有2～10嚿蓇莢，入面有1～3顆籽；每年9～11月結果。籽樣似窄嘅紅蛋，長8～10mm。

用途
--

植株可以做庭院同工礦區嘅綠籬植物。

連出去
---

* 維基物種有關火力楠嘅資料
* Magnolia macclurei The IUCN Red List of Threatened SpeciesTM
* 火力楠 广东省林业科学研究院乡土树种研究团队
* 火力楠 福建省林业科技试验中心
* 醉香含笑（原變種） 台灣Word
| How to read a taxoboxHow to read a taxobox**灣鱷** |
| --- |
| 香港濕地公園所養嘅灣鱷貝貝香港濕地公園所養嘅灣鱷貝貝 |
| 瀕危指標 |
| Least concern (LR/lc) |
| **物種分類** |
| 

|
|  |
|
|
| 界 | 動物界 |
|
|
|
|
|
| 門 | 脊索動物門 |
|
|
|
|
|
|
|
| 綱 | 爬蟲類 |
|
|
|
|
|
| 目 | 鱷目 |
|
|
|
|
|
|
|
|
| 科 | 鱷科 |
| 亞科 | 真鱷亞科 |
|
|
|
|
| 屬 | *Crocodylus* |
|
|
|
|
|
|
|
| 種 | ***C. porosus*** |
|

 |
|
| 二元學名 |
| ***Crocodylus porosus***（Schneider，1801年） |
|
|
|
| 綠色部份係灣鱷現時嘅全球分佈綠色部份係灣鱷現時嘅全球分佈 |
|
|
|
|
|
|
|
|
|
|
|

灣鱷
**灣鱷**，又叫做**鹹水鱷**（Saltwater Crocodile）、**入江鱷**、**河口鱷**（Estuarine Crocodile），係 23 種鱷魚品種入面最大隻嘅，亦都係家下世界上最大嘅爬蟲類。由於佢係鱷目中唯一頸背無大鱗片嘅鱷魚，所以亦叫做**裸頭鱷**。鱷魚公大隻之後可以有 7 米長，但一般唔會超過5米。鱷魚乸最大體長差唔多 2.5 到 3 米到。成年體重可以有 100 到 200 千克。細個嗰陣係淡啡色，身同尾有黑色斑點條紋。大過之後顏色會比較深，腹部淡黃色或者係白色，條尾下面最尾嘅部份係灰色。世界紀錄到最大嘅灣鱷有 10 米長。

分佈同生境
-----

灣鱷係熱帶同亞熱帶嘅物種。原產泰國、馬來西亞等東南亞地區、印度、南中國海一帶亦都有發現，主要分佈喺澳洲、巴布亞新畿內亞。灣鱷適應力非常頑強，可以住喺唔同嘅濕地，例如河口、紅樹林、沼澤、海岸等鹹淡水區域。

嶺南好耐以前都有灣鱷，主要分佈喺沿海同潮汐帶。唐代韓愈喺潮州所作嘅《祭鱷魚文》提到的正是灣鱷。至少喺一世紀前灣鱷仲有喺華南一帶出沒。據《巡海記》載，李准試過喺1907年跟著「伏波」、「琛航」兩艘軍艦由海南島駛去西沙群島一帶視察，描述咗旅程中仲有灣鱷爬到上去艦邊嘅經過，鱷魚最後係被擊退咗。

而喺香港發現嘅骨骼（現存德國柏林大學博物館內）展示佢哋舊時曾經響度出沒，可能喺紅樹林棲息；但噉亦會令人聯想到，呢啲大型爬行類動物或者亦住響香港其他嘅低地河流。

習性
--

灣鱷屬於兇猛嘅大型鱷魚，有好強嘅地盤意識，同時擁有適應高鹽度水質嘅生理結構。灣鱷位處濕地食物鏈嘅最高層次，有啲地區嘅灣鱷甚至比老虎重得人驚。小灣鱷主要係食昆蟲、兩棲類、甲殼類、細小嘅爬蟲類、魚類，成年灣鱷會捕食體形更大嘅動物，但主要係食泥蟹、龜、巨蜥、水鳥，部分體形更大嘅成年灣鱷甚至會捉水牛、牲畜、野豬、馬騮嚟食。喺澳洲，灣鱷更加有食人，甚至反艇嘅記錄，所以佢哋又叫做「**食人鱷**」。

交配季節喺 5 至 6 月之間，因應地區而定：泰國品種喺 7 至 8 月生蛋，爪哇品種甚至可以喺2月見到鱷魚蛋。鱷魚公用個身壓喺鱷魚乸背上，前肢捉實鱷魚乸唔放，用尾繞住鱷魚乸後面，進行交配，持續幾個鐘。灣鱷利用爛草整個巢，每次生 20 至 90 隻蛋。經過 75日（爪哇品種）至 96 日（斯里蘭卡品種）就可以孵出幼鱷。

歷史文化
----

中國古代嘅灣鱷分佈記錄：海南島附近嘅《巡海記》。話說李准曾經喺1907年坐「伏波」、「琛航」兩艘軍艦從海南島駛去西沙群島一帶視察。佢響《巡海記》入面描述過曾經有灣鱷爬上艦邊，鱷魚最後被做底。

之後，Lesson（1801年），Boukenger（1889年）同 Gadow（1901年）都先後發現灣鱷喺中國南方出現，但係並無具體地點同可供查證嘅實物標本。而喺香港發現嘅兩具骨骼顯示灣鱷舊時曾經喺華南地區出沒，大概住喺紅樹林（好似山貝河嗰種）。

種群動態同保護
-------

世界上有唔少動物園同鱷魚農場都有養灣鱷，尤其係泰國同澳洲。有「鱷魚先生」之稱嘅利弗亦係以捉灣鱷作為綽頭。

喺香港，而家只有香港濕地公園、嘉道理農場暨植物園有養灣鱷，舊時荔園動物園亦都有公開嘅灣鱷展覽。

資料來源
----

* 《中國動物志：爬行綱》
* 《兩生爬行類圖鑑》ISBN 957-469-519-0
* 《香港生態情報》ISBN 962-04-2386-0
* 《中國重點野生動物研究叢書：揚子鱷研究》
* 《中國動物誌記要》（Beitrage zur Fanua Sinica）

睇埋
--

* 鱷魚
* 貝貝

1. ↑  论韩江流域的鳄鱼分布情况[J].曾昭璇.1988.华南师范大学学报（自然科学版）
馮國璋
**馮國璋**（1859年1月7號—1919年12月28號）係中華民國北洋政府代理大總統，1917年到1918年在任，先前做副總統，1916年到1917年在任。

生平
--

1890年，馮國璋喺天津嘅北洋武備學堂畢業。之後佢做咗袁世凱下屬。

1911年武昌起義後，馮國璋帶領北洋軍去湖北鎮壓革命。1912年，清朝宣統帝退位，袁世凱做中華民國臨時大總統，馮國璋做總統府軍事處處長。嗰年9月，馮國璋改咗做直隸都督兼民政長。1913年做江蘇都督。

佢唔支持袁世凱恢復帝制。1916年黎元洪繼任大總統之後，國會補選馮國璋做副總統。1917年黎元洪辭職，馮國璋接任黎元洪剩低嘅任期。1918年，馮國璋冇參加到大總統競選，之後由徐世昌接任大總統。

佢喺1919年12月28號過身。

| * 睇
* 傾
* 改
中華民國總統 |
| --- |
| 臨時政府（1912—1913） | 孫文 → 袁世凱 | 1912年至1928年嘅中華民國國旗依家嘅中華民國國旗中華民國總統旗 |
| 北洋政府（1913—1928） | 袁世凱 → 黎元洪 → 馮國璋 → 徐世昌 → *周自齊* → 黎元洪 → *高凌霨* → 曹錕 → *黃郛* → 段祺瑞 → *胡惟德* → *顏惠慶* → *杜鍚珪* → *顧維鈞* → 張作霖 |
| 訓政時期（1928—1948） | 蔣介石 → 林森 → 蔣介石 |
| 憲政時期（1948—） | 蔣介石 → *李宗仁* → 蔣介石 → 嚴家淦 → 蔣經國 → 李登輝 → 陳水扁 → 馬英九 → 蔡英文 |
| *斜體字*為代行總統 |
**榕光社**（Banyan Services Association）係香港一個非牟利長者服務組織，專為獨居長者提供照顧服務。服務包括夕陽之友免費殮葬服務、免費派飯惠膳服務、贈醫施藥、中醫癌症義診等。

簡介
--

榕光社前身係榕光社老人服務團，喺1989年創立，為當時喺慈雲山屋邨重建受影響嘅無依無靠獨居長者，提供各項所需服務，為長者間建立友誼同守望相助嘅精神。榕光社一直全心全意向全香港嘅獨居無依長者提供多元化服務。

使命
--

開心來．尊嚴活．安心去

服務詳情
----

夕陽之友計劃
2008年創辦，目的係為獨居無依長者代辦身後事。
呢個計劃特別之一係全部由義工負責，義工喺接受長者申請之後，會定期探訪，建立友誼，直至百年歸老為安排跟佢哋意願同有尊嚴嘅喪禮。特別之二係接受突如其來嘅個案，警署、社會福利署、醫院管理局、外間團體轉介。

全免費中醫贈醫施藥
2011年創辦，目的係為有需要嘅長者提供完全免費中醫診証同治療（包括免費中藥）。
呢個計劃分為三個服務：

1. 以竹園南邨嘅中心、觀塘通明街同太子為義診點；
2. 以流動醫療車到達黃大仙、觀塘、深水埗、太子、葵涌；
3. 為行動不便同病情嚴重者上門醫治。

惠膳行動
2013年創辦，目的係一年365日每日兩餐為清貧家庭同有需要長者提供免費飯餐，以減輕佢哋嘅生活負擔。
呢個計劃嘅服務點喺觀塘，有兩大特點：

1. 全年無休，連大除夕、大年初一繼續服務大眾。
2. 由義工協助營運：除咗免費派送最小有2個款式可以選擇嘅熱辣辣愛心飯盒，更細心留意佢哋近況，好似朋友噉建立感情。

其他長者服務
* 義工定期探訪長者
* 免費提供長者家居裝修、維修、清潔
* 免費提供轉介服務同協助申請援助
* 不斷舉辦唔同類形嘅活動畀長者

共建老人家
2017年買入安老院舍院址，目的係建立「非一般、非牟利」完善安老之家，除咗提供舒適同三餐一宿，最重要係令長者有尊嚴噉生活。
呢個計劃嘅最大特點係為入住嘅獨居長者提供一比一義工配對，義工成為佢嘅朋友佢嘅親人，噉就係一家人。

出面網頁
----

* 榕光社嘅官方網站
* 榕光社嘅Facebook頁 改維基數據
由高處嘅澳景路望調景嶺
**調景嶺**（粵拼：tiu4 ging2 ling5，又讀tiu4 geng2 leng5）係香港新界近將軍澳一個近**照鏡灣**（粵拼：ziu3 geng3 waan1\*4）嘅山區，對住個大港將軍澳（佛堂門）。因為要起將軍澳新市鎮，個灣填晒海變咗做住宅區，家下山同填地都喺呢個新市市鎮東南邊位。調景嶺因為響國共內戰後係國民黨餘部走難來香港，住響呢度寮屋區出名。呢個地方因為就響新九龍曬草灣東面嘅山後面，初期未有確定嘅政區之前，係當做新九龍一部份，之後就將佢劃入新界西貢區。

名
-

調景嶺。右邊係照鏡環山
調景嶺呢個名其實係原自**照境灣**，而呢個灣西南面有座山叫做照鏡灣山。照境灣個形好似一個闊口袋咁，而住響水上嘅蜑家人見佢風平浪靜，好似塊鏡咁照得人，就叫佢做照境灣。照境灣英文寫係叫**Tiu Keng Wan**，呢個音應該唔係廣東話﹙廣州話）音，好可能係蜑家音。

1899年英國同大清租埋新界，呢度就咁歸入香港管。響呢個時候，有好多西人住響香港，亦都好多華人轉食麪包，咁就好需要麪粉。咁加拿大人Alfred Herbert Rennie就睇準呢個機會，想響香港發展呢門麪粉廠生意，佢就同當時香港名人摩地同遮打夾份開間Hong Kong Milling Company。而香港政府見呢門生意亦都幫到駐港英軍同全人口所需，尤其係想畀人斷糧都夠全部人四個月食，咁就響呢個灣口北岸，填塊地(New Kowloon Inland Lot No. 4)，畀佢起麪粉廠。響當時地圖睇，呢塊地響1905年已經填好，塊地有435頃。呢間廠好先進，電器化廠房，有碼頭設施，有員工宿舍。響1908年嘅年鑑裏面有講，佢可以一個月用6000噸小麥生產8000袋優質麪粉。自始呢塊地就響地圖上面英文寫做**Rennie's Mill**或者**Rennie's Flour Mill**，即係Rennie嘅麪粉廠咁解。不過好境不常，因為生意失敗，呢位老闆1908年響廠側邊跳海自盡。

之後個灣叫做**吊頸灣**，原因係照境灣個英文寫做Tiu Keng Wan，譯返做廣東話就叫吊頸灣。而咁啱麪粉廠老闆係自殺，民間就誤會佢係吊頸自殺。後尾國民黨人搬到呢個灣，就住晒響灣邊山區，所以就叫呢度叫做*吊頸嶺*。有人住，重叫吊頸實在唔老禮，咁政府就改名做**調景嶺**。但英文就一直叫呢區做Rennie's Mill，要發展將軍澳新市鎮呢一區，先改做廣東話譯名**Tiu Keng Leng**。

出面網頁
----

1. ↑  Rennie’s Flour Mills in Tiu Keng Wan, Junk Bay, 1929

* 〈有關故仔〉 (日文).

座標:  北緯22°18′36″東經114°15′20″
**羅常培**（粵拼：lo4 soeng4 pui4；滿文：**ᠰᠠᡴᡩᠠ  
ᠴᠠᠩ  
ᡦᡝᡳ**，穆麟德：*Sakda Cang Pei*；1899年8月9號—1958年12月13號）係中國嘅語言學者，滿族，薩克達氏，字**莘田**（san1 tin4），號**恬庵**（tim4 am1）。知名於中文嘅音韻史研究，同趙元任、李方桂並稱爲中國早期語言學嘅三巨頭。

生平
--

羅常培出生喺北京滿族旗人家庭。同樣係旗人出身嘅老舍同佢係小學時代嘅同級生。

1916年入學北京大學，從中文系畢業後，兩年間去哲學系學嘢。1924年以後喺西安西北大學教書，之後又去過廈門大學、中山大學。

1929年中央研究院歷史語言研究所成立，同趙元任、李方桂一齊做咗研究員。趙元任、李方桂同佢共同將高本漢嘅《Études sur la phonologie chinoise》翻譯成中文（《中國音韻學研究》）。

1934年做咗北京大學中文系教授。抗日戰爭時北京大學作爲西南聯合大學一部分移轉昆明，做咗中文系主任。

中華人民共和國成立後做咗中國科學院語言研究所嘅第一任所長，做埋雜誌《中國語文》嘅總編輯。

業績
--

相比趙元任、李方桂，羅常培嘅研究內容更加傳統，但喺歷史語言研究所時代，佢寫咗好多有關中文音韻嘅論文。《唐五代西北方音》（1933年）基於用藏文字母記漢字音嘅藏漢對音資料，推定咗當時嘅中文音值，呢本書到而家仲係常用參攷。

佢收集咗來自敦煌等切韻系韻書，寫出《十韻匯編》（1935年，同劉復、魏建功共著）。

有關中古音嘅其他論文有《知徹澄娘音值考》（1931年）、《釋重輕》（1932年）、《釋內外轉》（1933年）。特別係《知徹澄娘音值考》利用梵文對音，將高本漢擬構舌上音做齦齶音修正爲捲脷音，佢嘅呢個理論，含埋高本漢自身嘅《Compendium》，畀好多其他著作引用。

《漢魏晉南北朝韻部演變研究》（1959年，同周祖謨共著）係本根據押韻資料寫上古音到中古音變遷嘅書，本來預定係全四冊嘅大著作，但只出版咗第一分冊（漢代部分）。

研究中文方言音韻嘅著作有《廈門音系》（1930年）、《臨川音系》（1940年）。

死後出版嘅文集有《羅常培語言學論文選集》（1963年）、《羅常培文集》（1999年，全10卷）。

攷
-

1. ↑  老舍. 《悼念羅常培先生》. 中國語文（1959年1月）.

|  |  |
| --- | --- |
| 權威控制 | 
* WorldCat
* VIAF: 12603641
* LCCN: n82149764
* ISNI: 0000 0003 6863 7967
* GND: 101448703X
* SELIBR: 326696
* SUDOC: 124033946
* BNF: cb15115271h（資料）
* CALIS: n2004206601
* NLA: 36614638
* NDL: 00749706
* CiNii: DA09705515

 |
**沈光漢**（粵拼：sam2 gwong1 hon3，1887年—1972年11月29號），字**無畏**，中華民國陸軍中將。佢係廣東羅定泗綸鎮泗榮村人。1931年，佢做國民革命軍十九路軍第60師師長。佢統領嘅第60師，喺一二八事變參戰，亦係1933年閩變主力之一。

後生
--

沈家世代耕讀。沈12歲入讀私塾，後入讀羅陽高等小學。16歲畢業，獲清朝新獎廩生。

軍人生涯
----

沈試過喺粵軍第一師軍官補習訓練班受訓，之後投身粵軍第一師。1925年，由蔡廷鍇推薦，佢做粵軍第一師第一旅第二團（團長蔣光鼐）第三營（營長黃質勝）上尉營副。1927年秋升第十師二十八團代理團長。1929年3月，第十師二十八團改編成廣東編遣區獨立第二旅（旅長蔡廷鍇）第一團，佢做上校副旅長兼第一團團長。到秋季，獨二旅擴建成第六十師，佢升做第一一九旅少將旅長。第四軍參加北伐屢有戰果。1930年8月，蔡嘅60師同蔣光鼐嘅61師參與中原大戰，擊敗馮玉祥及閻錫山，擴編為十九路軍，由蔣做總指揮，蔡做軍長。1930年10月，佢升任60師副師長。1931年獲授四等寶鼎勳章。6月升任中將師長。

1931年九一八事變後，十九路軍調防上海。同時蔣介石受壓下野，南京政府由廣東派系主持，陳銘樞擔任京滬戍衛司令。1932年一二八事變，日本派陸戰隊登陸上海。沈率十九路軍第60師奮起迎戰抵抗，聲名大噪。10月，佢因此獲頒青天白日勳章。後來日本多番增援。蔣介石復出後，國軍亦派出中央軍共同作戰。最後事件以外交談判解決。

1933年11月20號，閩變正式爆發。蔣介石調8個師陸軍入閩對戰。1934年1月，閩軍頹勢顯現，逐漸退守泉州、漳州一帶。1934年1月21號（馬日），沈光漢、毛維壽、區壽年、張炎等將領，通電宣佈脫離福建嘅「人民政府」，擁護南京中央政府。佢哋嘅聲明係蔣平息閩變嘅主要原因之一。之後，十九路軍番號取消，部隊被分散收編。2月初，沈離開福建，先赴上海，跟住落香港，喺九龍塘金巴倫道買咗棟洋樓自住。1936年發生兩廣事變。6月，桂系準備重組十九路軍，請沈做獨三師師長，沈拒絕去廣西工作。

1937年7月，沈獲任命為委員長廣州行營參謀。抗日戰爭時期，佢做過軍事參議院參議。

平民生活
----

沈吳書蘭女士喺抗日義勇軍服務。
妻子沈吳書蘭（1910–2015），抗戰時候係東北民眾抗日義勇軍嘅負責人之一，有一個仔沈大中（1929–），喺廣州出世，喺香港、澳洲讀大學，主修土木工程及建築，喺澳洲做建築師，1962年返香港，1964年成立自己嘅建築師事務所。。

1936年，沈光漢同朋友喺香港金巴倫道創辦九龍塘學校，係11位創校校董之一，捐錢興建幼稚園部同小學部校舍。沈氏夫婦對校內教師優禮有加，每日派工友送來三餐。沈雖出身行伍，但特別重視教育，除咗喺香港辦學，抗戰時期仲返鄉下泗綸創辦泗水中學（今泗綸中學），出資興建校舍並購買各種教學用具。佢個仔後來亦繼承父志，捐錢資助教育。而今泗綸鎮沈光漢故居隔籬嘅泗榮小學入低設有「沈光漢紀念室」。

抗戰勝利後，1947年，佢喺羅定縣當選第1屆國民大會代表。佢亦做過私立德業小學校長。

1949年後，沈氏一家定居香港。1951年，移居澳洲。1972年11月29號朝頭早1點，沈光漢將軍喺香港屋企病逝，享年85歲。12月3號，喪禮喺九龍殯儀館舉行。

沈大中話，佢爸爸曾經同佢講，「軍人要了解政治，卻不應以武力干政，軍閥之間嘅爭鬥係最浪費國家資源嘅無謂之爭。」

故居
--

22°44′7″N 111°16′47.5″E﻿ / ﻿22.73528°N 111.279861°E﻿ / 22.73528; 111.279861

而今有間「沈光漢故居」喺佢鄉下羅定泗綸鎮泗榮村，係1920年起好嘅。

參考
--

1. 1 2  譚國偉 (1991-03-30). 〈沈光漢灼見機先〉. 《廣東文獻季刊》. 台北. **21** (1). 沈光漢將軍，字無畏，廣東羅定泗綸同益村人。世代耕讀。十二歲入塾，後讀羅陽高等小學。十六歲畢業獲前淸新獎廩生。時値淸政不振，國是日非，乃毅然投筆從戎，追隨 國父及先總統蔣公，獻身革命，內除軍閥、外抗暴日，無役不與。勇敢善戰，不遺餘力，累積功勳，擢升陸軍六十師中將師長，並獲靑天白日、寶鼎勳章各一座。解甲後於三十六年膺選為羅定縣國大代表。後經商幷興學，對地方公益，贊助……
2. ↑  1929-09-06. 香港工商日報第三版：《沈光漢率隊出發河源》
3. ↑  1930-08-28. 香港工商日報第二張第二版：《蔡師報告 北方軍情 沈光漢來電》
4. ↑  1930-10-15. 香港工商日報第一張第三版：《蔡廷楷部 軍官之升調 沈光漢升副師長》
5. ↑  1934-02-19. 香港工商日報第三張第一版：《人民政府各軍政領袖之行踪》
6. ↑  1934-05-09. 天光報第三版：《沈光漢亦將出國研究土地問題》
7. ↑  1936-08-31. 香港華字日報第二張第一頁：《廣州長途電訊：沈光漢電翁照垣決不入桂參加工作》
8. ↑  1937-07-27. 香港工商日報第二張第二版：《沈光漢任行營參謀》
9. ↑  〈崢嶸歲月 赤子柔情 - 香港文匯報〉. *paper.wenweipo.com*. 喺2018-06-18搵到.
10. ↑  〈十九路军抗日将领后人集体来湛〉. 《湛江日報》. 2012-09-24. 喺2018-06-18搵到.`{{cite news}}`: CS1 maint: url-status (link)
11. ↑  〈建築師沈大中〉. *www.luoding.gov.cn*. 喺2018-06-18搵到.`{{cite web}}`: CS1 maint: url-status (link)
12. ↑  〈九龍塘學校(小學部)〉. *www.ktsps.edu.hk*. 原先內容歸檔喺2017-12-17. 喺2018-06-18搵到.
13. 1 2 3  大公網. 〈沈光漢將軍故居\_大公資訊\_大公網〉. *news.takungpao.com.hk*. 原著喺2018-08-30歸檔. 喺2018-06-18搵到.
14. ↑  1972-12-02. 工商晚報第七頁：《沈光漢將軍病逝 明上午大殮出殯》
15. ↑  1972-12-03. 香港工商日報第十一頁：《抗日名將 沈光漢逝世》
16. ↑  1972-12-04. 香港工商日報第十頁：《沈光漢將軍 昨出殯哀榮》
**沈夢辰**（粵拼：sam2 mung6 san4；簡化字：**沈梦辰**；英文：**Shen Mengchen**；1989年6月13號—），中國電視節目主持人、演員，依家屬於湖南衛視。畢業喺湖南大學新聞傳播與影視藝術學院06級表演本科班畢業。

2005年曾經參加新絲路模特大賽獲得長沙賽區第1、湖南省十佳。2007年參加中央電視台《挑戰主持人（高校版）》獲得團體第2名。2008年參加湖南廣播電視台娛樂頻道舉辦嘅《星姐選舉》選美比賽獲得亞軍、最上鏡獎同最佳體態獎。2009年即刻同湖南衛視簽約喺娛樂頻道擔任主持人，曾主持過《好女人》、《百姓春晚》、《瀟湘風尚大典》、《快樂男生》、《全力以赴》等節目。依家已經開始嘗試電視劇、電影演出。

除咗主持湖南衛視嘅節目外，佢都同尼格買提一齊主持中央電視臺綜藝頻道節目開門大吉，負責嗰個節目嘅第2現場主持。

戲劇作品
----

### 電視劇

| 首播年份 | 劇名 | 角色 | 備註 |
| --- | --- | --- | --- |
| 2004年 | 《真情》 | — | 短劇 |
| 2009年 | 《我愛龍家樂》 | 龍佳欣 |  |
| 《醜女無敵》第二季 | 馬歡歡 | 客串（36—37集） |
| 2013年 | 《快樂Elife》 | 女服務員 | 客串 |
| 2014年 | 《把愛帶回家》 | 金元滿 |  |
| 2015年 | 《花樣江湖》 | 夢爺 | 網劇 |
| 《妻子的謊言》 | 江一姍 |  |
| 《剩鬥士的店》 | 呂陽陽 |  |
| 《史料不及》 | 花魁 | 網劇 |
| 2016年 | 《新婚公寓》 | 夢晨 | 客串 |
| 《我的奇妙男友》 | 張萱萱 | 網劇 |
| 待播 | 《重耳傳》 | 嬴月 |  |
| 《新龍門客棧》 | 邱莫言 |  |
|

### 電影

* 2014年，喺《這個大叔不太囧》飾周美娜。

主持同節目嘉賓
-------

2010年，《瀟湘風尚大典》同汪涵共同擔任主持人，《好女人》同欣然等人共同擔任主持人，喺《快樂男聲》全國300強突圍賽、《職場大明星》同《節節高升》擔任主持人主持人。2011年，喺《百姓春晚》擔任主持人。2012年，喺《全力以赴》擔任主持人。2013年，為湖南衛視《我是歌手》第一季林志炫嘅芒果經紀人。2014年，為湖南衛視《我是歌手》第二季品冠嘅芒果經紀人。2015年，為湖南衛視《我是歌手》第三季李健嘅芒果經紀人，喺「2015雙年巔峰會」擔任主持人，《中韓夢之隊》、《全員加速中》擔任嘉賓。2016年，喺《全員加速中》第二季擔任嘉賓（暱稱：品酒女神.洗腦女王），為湖南衛視《我是歌手》第四季張信哲嘅芒果經紀人，為《透鮮滴星期天》嘅固定嘉賓（透鮮小分隊），為《放開我北鼻》第12期嘉賓

|  |  |
| --- | --- |
|  | 維基文庫有原文：
**關於對沈夢辰停飛處理的決定** |

，為《真正男子漢》第二季嘅固定嘉賓。2017年，為湖南衛視《歌手2017》獅子合唱團嘅音樂合夥人。2018年，為湖南衛視《歌手2018》郁可唯嘅音樂合夥人。

廣告
--

* 2013年，為澎澎香浴乳嘅廣告代言人。

參考
--

1. ↑  〈沈夢辰撇男神李健任《我是歌手》2015巔峰會主持〉. 國際線上. 2015年4月2號.`{{cite web}}`: CS1 maint: url-status (link)

出面網頁
----

* 沈夢辰嘅Instagram頁
* 沈夢辰嘅新浪微博（需要註冊）
* 沈夢辰喺香港影庫嘅資料（繁體中文 - 香港）
* 沈夢辰喺豆瓣電影上嘅簡介
**羅富全**（**Frankie Lor Fu Chuen**，1966年2月14號—），係前香港騎師，花名「型佬全」、「全哥」、「羅六爺」、「羅九爺」，2017年開始做香港練馬師。佢係前香港騎師何華麟(2016/2017馬季澳門冠軍騎師)嘅姐夫，由於佢個樣同沈震軒相似，故此有「馬場沈震軒」嘅美譽。

簡歷
--

羅富全係1981到82年度香港賽馬會第五屆見習騎師訓練班學員（當時係鄭棣池馬房見習生），1982/1983馬季開始出道（1983年2月2號，憑鄭棣池訓練嘅「快樂龍王」取得喺本港騎師生涯嘅第一場頭馬），喺1987年升做大師傅，從騎時期成績並唔突出，策過八十年代馬王「及時而出」贏過兩次。1993年9月15號，羅富全憑愛倫馬房嘅「跨國商人」取得喺本港騎師生涯嘅最後一場頭馬。

1995年掛靴轉戰幕後由低做起，做過策騎員、馬房領班、副練等職位，曾追隨約翰摩亞（1997到1999年、2007到2013年）、黃偉烈（1999到2000年）、吳定強（2000到2001年）、文家良（2001到2007年）及蔡約翰（2013到2017年），出任佢哋馬房副練。2017-2018年度馬季，佢獲發練馬師牌照。

2017年9月3號，羅富全憑莫雷拉策騎嘅吳定強舊部「銘記心中」取得在港從練嘅首場頭馬，第一季做練馬師就有65場頭馬，喺2017-2018年度馬季嘅練馬師龍虎榜位列第二位，成績斐然。

2021-2022年度馬季，羅富全嘅從練成績嚟一個大突破，佢唔止單季頭馬數字突破65場大關，重係繼告東尼、蔡約翰之後，歷嚟第三位一季贏出90場頭馬嘅練馬師，同時首次贏得香港冠軍練馬師。

屋企
--

羅富全已婚，同老婆何芬生咗一仔兩女，佢個女羅芯濼擅長武術，喺2014年土耳其「第五屆世界青少年武術錦標賽」攞到女子對練金牌。

出面網頁
----

* 最強副練 羅富全升正開倉
* 羅富全拜神 澳門準冠軍撐場
座標: 22°16′48.98″N 114°16′3.25″E﻿ / ﻿22.2802722°N 114.2675694°E﻿ / 22.2802722; 114.2675694
**佛頭洲稅關遺址**，香港遺址一處，法定古蹟，原本係大清後期稅關，有稅關廠。遺址喺新界佛頭洲，清水灣半島西南對出。將軍澳填咗海，去佛頭洲稅關遺址，就咁行過將軍澳工業邨入。

背景
--

佛頭洲，香港東南洋面，東入鯉魚門，西出佛堂門，北泊將軍澳，南通南海，正正喺廣東沿海要道。英國一八四二年，得香港島，一八六〇年，得九龍半島。按大清與大英之協議，大清要收關稅，香港一帶屬九龍關管。同治七年，一八六八年，大清起稅關，收關稅，主要有三，汲水門、長洲同佛頭洲。佛頭洲，就近域多厘海口。海口出入南海，經鯉魚門，就見到佛頭洲稅關。一八九八年，英國租借新界，佛頭洲歸英治，稅關作廢。

遺址
--

遺址喺佛頭洲西岸，有一沙灘。側邊有佛頭洲村，姓葉，祖籍惠陽。約莫一八八五年，葉慶福同族人，搬到佛頭洲開村。即係話香港開埠之後，設關之後，而喺租新界之前。

稅關廠原有屋幾間，亦有福德宮，即土地廟。舊圖灘中，有石橋入海作埠，方便泊船。如今石橋已失，稅關廠只留石基。

重新發現
----

一九三五年，旅人黃佩佳，曾提及佛頭洲西面小灣，有白沙如銀。清季喺度設過稅關廠，當時已頹垣斷瓦。

一九六二年，香港教師朱維德，洲上發現石碑殘斷。當時香港政府未加注意。及至一九七九年，古物古蹟辦事處考察該址，發現石柱、石板同基石，又見刻字石條，斷成四截，上刻「德懷交趾國貢賦遙通」，下刻「稅廠值理重修」，當屬稅關無疑。就咁定為稅關遺址。遺址有佛頭洲福得宮。石條同福得宮香爐，移咗去香港歷史博物館展覽。

註
-

1. ↑  〈將軍澳古村(三)：佛頭洲村〉.

出面網頁
----

* 康樂及文化事務署 — 佛頭洲稅關遺址
* 遺址位置圖
**羅慶才**，香港基督教界別人士，曾經做過香港浸信會聯會會長，直到2021年4月移民英國。

事件
--

### 因反對國安法被攻擊同騷擾

2020年，北京未經諮詢或香港人同意，強行訂立《港版國安法》，當時身為香港浸信會聯會會長嘅羅慶才，喺6月29號，透過該會網頁發表文章列出唔少香港人嘅憂慮，擔心《港版國安法》摧毀香港司法制度、法律淪為工具剝奪言論自由，佢又強調唔可以咁樣立法，香港建立民主政制先至長治久安。結果除咗引起宗派內部唔同意見，羅慶才又收到匿名電話搔擾，仲有親中派媒體對佢嘅攻擊。最終該會需要將相關文章下架。

### 因香港局勢惡化移民

因為香港局勢惡化，佢喺2021年4月離開香港，移民英國。佢向基督教同道發表公開信，話無諗過自己70歲都仲要追逐異地家鄉，原因係因為香港局勢惡化，自由空間收窄，仲有《大公報》嘅攻擊。佢自問有小小做咗逃兵，但希望上帝會按著佢嘅軟弱審判佢。

參考
--

1. 1 2  門徒媒體編採 (2021-04-22). 〈羅慶才牧師告別書〉. 《門徒媒體》. 喺2022-09-10搵到.`{{cite web}}`: CS1 maint: url-status (link)
2. ↑  編輯室 (2020-08-07). 〈反送中國安法風暴直捲教會 撕裂已成定局？〉. 《基督日報-全球華人基督教新聞每日更新 - 美國基督教新聞,華人基督教新聞》. 喺2022-09-10搵到.`{{cite web}}`: CS1 maint: url-status (link)
基督教靈基營暨中心
**基督教靈基營暨中心**，又叫**靈基營**，係香港一間宿營營舍，喺新界沙田區城河東，秦石邨東面嘅小山丘上面，由香港神託會打理，而家用做退修中心之用。

史
-

靈基營嘅前身係舊沙田警署，喺1924年起，同對面銅鑼灣山嘅警署相對。香港日治時期，由於當時未有進行填海，所在嘅位置能夠俯瞰整個沙田區，因此成為咗日軍指揮中心。國共內戰之後，有宣教士將該處改做孤兒院，後來喺1964年增設基督教靈基學校同幼稚園。1966年孤兒院停辦，並喺1973年成為靈基學校嘅一部份。1980年，整個建築群由香港神託會正式接管，叫做**香港神託之家基督教靈基營暨中心**，為青少年同兒童提供宿營服務。

2008年，香港神託會得到香港公益金贊助，耗資120萬港元重修營舍，並以社會企業模式設立退修中心。退修中心可供任何宗教嘅人士、團體同企業作靜修、研討會、訓練營、工作坊或歷奇訓練等用途。

建築
--

起喺1924年嘅舊沙田警署建築，喺2010年8月31號被評為香港二級歷史建築。警署建築佈局呈U字形，前面採用中式瓦頂，牆身就採用英式紅磚，結合咗中西方建築風格。建築物所設計嘅用鐵架支撐同欄杆圍繞嘅陽台，同埋木製嘅樓梯，仍然保存良好。

設施
--

靈基營提供1人房至10人房，一共有81個宿位，並設有活動室、西式茶座同精品店等設施。

參考
--

* 三級歷史建築 靈基營變退修中心，《明報》，2009年1月31號

出面網頁
----

* 基督教靈基營暨中心


座標: 22°22′27″N 114°11′16″E﻿ / ﻿22.3741°N 114.18774°E﻿ / 22.3741; 114.18774
「**你**」響2006年獲選為時代雜誌嘅年度風雲人物。《時代》將「你」選為年度風雲人物，原因係數以百萬計嘅人喺維基百科、YouTube、MySpace、Facebook等等嘅Web 2.0網站上面匿名貢獻咗大量內容。

背景
--

響過往嘅「年度風雲人物」入面，大部份嘅獲選人物都係歷史上嘅重要人物，亦都有一部份係代表一類人嘅稱號（例如1993年嘅「和平締造者」），而極少數係無生命嘅物件（例如1982年嘅個人電腦同1988年瀕危嘅地球）。

部份同年度風雲人物類似嘅媒體獎項都承認咗網路社群同用戶生成內容日趨重要嘅地位，例如《商業2.0》（Business 2.0）喺2006年7月將「你！」擺響「影響依家嘅50人」第一位，美國廣播公司新聞亦都響2004年將網誌作者列為「年度人物」。

決擇
--

響2006年，按照《時代》嘅程序，唔同新聞部門都需要提名「年度風雲人物」。喺11月，「你」同「YouTube班友」（the YouTube guys）脫穎而出。隨後，《時代》響網上收集讀者嘅意見，並交畀總編輯理查德·斯坦格爾做最終決定。

喺2006年12月13日，《時代》宣佈獲選者，即係「你」。

批評
--

呢個決擇其中一個批評者保羅·科德羅斯基話佢係「令人難以置信，逃避現實嘅做法」。彼得·薩加爾更加指出「如果『我哋』真係控制到媒體，我哋會選一個更好嘅年度風雲人物」。

另外，《時代》曾經響網上收集讀者嘅意見，結果顯示烏戈·查韋斯獲得最多人支持，佔總票數嘅35%，而馬哈茂德·艾哈邁迪內賈德就係第二名。然而，《時代》無視呢尐結果，所以有人批評《時代》唔民主；《時代》回應話，網上投票無科研價值，因此無理到結果，而網上投票嘅結果亦都被移除。

參考
--

1. 1 2  Lev Grossman (2006-12-13). "You — Yes, You — Are TIME's Person of the Year". 《時代雜誌》. 原著喺2013-08-28歸檔. 喺2014-02-25搵到.
2. ↑  "TIME's Person of the Year From 1927 to 2008". 原著喺2008年12月19號歸檔. 喺2014年2月28號搵到.互聯網檔案館嘅歸檔，歸檔日期2008年12月19號，.
3. ↑  Name (2006-06-21). "50 people who matter now". Money.cnn.com. 喺2013-04-05搵到.
4. ↑  "People of the Year: Bloggers". Abcnews.go.com. 2004-12-30. 喺2013-04-05搵到.
5. 1 2  Behind Time Magazine's Choice for Person of the Year -- An Interview with Stephen Koepp, David Cohn, 2006-12-19
6. ↑  
Time Magazine Has an Award For "You", David Cohn, 2006-11-15
7. ↑  Paul Kedrosky (16 December 2006). "I Call "Market Top" on "You"". *Infectious Greed*. 原著喺2008-02-07歸檔. 喺2008-02-14搵到.
8. ↑  Stacy Conradt. "10 Times TIME's Person of the Year Wasn't Really a Person". mental\_floss. 喺2013-04-05搵到.
9. ↑  "Chavez wins "Person of the Year" poll ... Time magazine ignores result". *Hands Off Venezuela*. 18 December 2006. 原著喺2009-06-27歸檔. 喺2009-12-05搵到.
屯卦
**屯卦**，或者就咁叫**屯**，係六十四卦之中嘅第三卦。佢上卦係坎卦，代表水，即係☵ ；下卦係震卦，代表雷，即係☳ 。所以，屯卦就畫成䷂。為咗方便記住卦象，佢有個名叫**水雷屯**。

卦辭
--

元，亨，利，貞，勿用，有攸往，利建侯。

彖曰：屯，剛柔始交而難生，動乎險中，大亨貞。雷雨之動滿盈，天造草昧，宜建侯而不寧。

象曰：云，雷，屯﹔君子以經綸。

爻辭
--

初九：磐桓﹔利居貞，利建侯。

六二：屯如邅如，乘馬班如。 匪寇婚媾，女子貞不字，十年乃字。

六三：即鹿無虞，惟入于林中，君子幾不如舍，往吝。

六四：乘馬班如，求婚媾，無不利。

九五：屯其膏，小貞吉，大貞凶。

上六：乘馬班如，泣血漣如。

| * 睇
* 傾
* 改
六十四卦 |
| --- |
| 乾 ‧ 坤 ‧ 屯 ‧ 蒙 ‧ 需 ‧ 訟 ‧ 師 ‧ 比 ‧ 小畜 ‧ 履 ‧ 泰 ‧ 否 ‧ 同人 ‧ 大有 ‧ 謙 ‧ 豫 ‧ 隨 ‧ 蠱 ‧ 臨 ‧ 觀 ‧ 噬嗑 ‧ 賁 ‧ 剝 ‧ 復 ‧ 無妄 ‧ 大畜 ‧ 頤 ‧ 大過 ‧ 坎 ‧ 離 ‧ 咸 ‧ 恆 ‧ 遯 ‧ 大壯 ‧ 晉 ‧ 明夷 ‧ 家人 ‧ 睽 ‧ 蹇 ‧ 解 ‧ 損 ‧ 益 ‧ 夬 ‧ 姤 ‧ 萃 ‧ 升 ‧ 困 ‧ 井 ‧ 革 ‧ 鼎 ‧ 震 ‧ 艮 ‧ 漸 ‧ 歸妹 ‧ 豐 ‧ 旅 ‧ 巽 ‧ 兌 ‧ 渙 ‧ 節 ‧ 中孚 ‧ 小過 ‧ 既濟 ‧ 未濟 |
**層先法**（英文：Layer by Layer，簡稱**LBL**），即係**逐層扭**，係還原扭計骰嘅一種初級方法，特色係需要記比較少嘅公式，所以好多初學者學扭扭計骰嘅時候會學呢個方法先。速度嚟講唔算快，但係一啲快嘅方法（CFOP）嘅原理係建基於呢個方法。

解法
--

一個{\displaystyle 3\times 3\times 3}嘅扭計骰有三層，喺呢篇文入邊我哋約定第一層係白色嗰一層，第三層係黃色嗰一層，第二層係中間嗰一層。

層先法、逐層扭，顧名思義就係先扭第一層，跟住第二層，最後第三層，其中第三層嘅公式係最複雜嘅，因為喺扭第三層嘅同時唔可以破壞之前已經扭好嘅第一、二層。具體嘅解法次序係咁嘅：

| 層 | 第一層 | 第二層 | 第三層 |
| 細分步驟 | 十字 | 角位 | 邊位 | 邊位方向 | 角位方向 | 角位位置 | 邊位位置 |
| 完成圖 |  |  |  |  |  |  |  |

事實上，即使係層先法入邊都有唔同嘅變體，大部份第一二層嘅方法都係一樣嘅，不過第三層就會有唔同，主要係邊、角位嘅方向、位置解嘅次序唔同，例如下邊呢幅圖就係另一個變體，啲次序有少少唔同：

LBL 另一個變體，喺第2步同第3步之間扭計骰上下反轉咗，方便啲睇。

CFOP
----

內文：CFOP
CFOP扭計骰速解法係喺1980年代由Jessica Fridrich同其他扭計骰愛好者發明同推廣，同層先法嘅概念都好相似，不過分別在於要背多好多公式，同埋有一啲「捷徑」，例如喺CFOP入邊第一層嘅角位同第二層嘅邊位係喺同一步入邊扭好。

歷史
--

層先法係David Singmaster喺1980年佢本書*Notes on Rubik's "Magic Cube"*到提出，之後James G. Nourse喺佢本書 *The Simple Solution to Rubik's Cube* 都用同一個概念，而呢本書成為1981年最好賣嘅書，之後喺同年代Don Taylor嘅*Mastering Rubik's Cube*同Cyril Östrop嘅*Solving the Cube*都搵到類似嘅解法。

參考
--

1. ↑  Eight steps: layer by layer method to the Rubik's cube
2. 1 2  A Comparison of Various Methods, Philip Marshall, 2005
3. ↑  "CFOP tutorial: UKCubeStore". 原著喺2021年6月8號歸檔. 喺2022年2月16號搵到.
4. ↑  David Singmaster (1980-08-06). "A Step by Step Solution of Rubik's "Magic Cube"". Jeffrey W Baumann & LinkedResources. 原著喺2006-03-04歸檔.
5. ↑  Ryan Heise. "Beginner's Rubik's Cube Solution". 原著喺2015-09-26歸檔. The general layer-by-layer approach described above is credited to mathematician David Singmaster and was first published in his 1980 book "Notes on Rubik's Magic Cube"
6. ↑  Hanauer, Joan (5 January 1982). "The man who wrote the best-selling book of 1981". United Press International.
座標: 22°25′16″N 113°58′45″E﻿ / ﻿22.42111°N 113.97917°E﻿ / 22.42111; 113.97917

陶氏宗祠
**陶氏宗祠**又叫**五柳堂**，喺香港新界屯門藍地屯子圍同新慶村之間，係屯門陶氏宗族喺清朝康熙五十七年（1718年）起嘅第一間宗祠。喺1995年被評為香港一級歷史建築，並喺2009年12月18號確認評級。

史
-

屯子圍陶氏先祖原籍廣西鬱林，南宋末年搬去寶安縣，喺宋朝亡國之後，陶文質同陶處斯搬咗去元朗牛潭尾，最後先定居喺屯門，建立咗屯門村。清朝初年遷界，陶氏舉族搬返內地，復界後先至返屯門復村，先後建立咗黃崗圍（泥圍）、麥園圍（青磚圍）、屯子圍（田子圍）、永安村同大園圍。

陶氏喺屯門區裏面一共起咗兩間宗祠，首間即係陶氏宗祠，喺1925年曾進行修葺，並留有碑記喺祠裏面。1954年之前，陶氏宗祠曾經用做「五柳小學」嘅班房。1970年代初以前，亦係圍村守衛嘅辦事處。1971年，新嘅「五柳堂陶氏宗祠」起好之後，陶氏宗祠就出租做咗工廠嘅廠房，而家就空置咗。另有一間祠堂係「定山祖祠」，供奉陶氏定山祖同該房嘅歷代先祖。

* 五柳堂陶氏宗祠五柳堂陶氏宗祠
* 定山祖祠定山祖祠

建築
--

陶氏宗祠係三進兩院三開間嘅傳統建築，地基係堅固嘅花崗岩，外牆用青磚砌成，正面前檐廊設有鼓台。

參考
--

1. ↑  "List of the Historic Buildings in Building Assessment (as of 22 March 2011, #71)" (PDF) (香港中文). amo.gov.hk. 2011-03-22. 原著 (PDF)喺2011年5月27號歸檔. 喺2011-06-15搵到. `{{cite web}}`: Italic or bold markup not allowed in: `|publisher=` (help)

出面網頁
----

* 屯門區文物徑 (一)
**流花中學**（注意花字有地名變音，粵拼：lau4 faa3 zung1 hok6），之前嗌過**廣州市鐵路第五中學**gwong2 zau1 si5 tit3 lou6 dai6 ng5 zung1 hok6，係中國廣東廣州嘅一間中學，1989年9月成立，位置喺越秀區流花路39號之一。

呢間學校亦俾部分廣州街坊話佢做「爛仔學校」。

校服色
---

流花中學嘅南門流花中學嘅北門

|  |
| --- |
| 流花中學嘅校服 |
|  |  |

長袖：

* 衫：　底，正面中間有好大嘅直角　V字響度，左右對稱。
* 褲：　，兩邊有中等厚度嘅　線。

短袖：

* 衫：　底，正面中間有好大嘅銳角　V字響度，左右對稱，有領有紐扣；領　，袖口冇明顯袖痕。
* 褲：　，兩邊有中等厚度嘅　線。

史
-

學校喺1989年9月開辦，初期嗌過**廣州市鐵路第五中學**（簡稱**廣鐵五中**或**鐵五**）。2005年，學校正式改名做「流花中學」，隸屬荔灣區教育局管理。2011年，由於廣州市進行各區內嘅中等教育學校佈局調整而取消咗高中，而家凈得返初中部。

「爛仔學校」一稱
--------

學校之所以俾部分廣州嘅街坊話佢做「爛仔學校」，係因為之前一直以來，由於學校太多爛仔喺度成日打交（計埋摟出邊街邊啲僆仔僆妹）都有，起碼平均一個學年至少有20單打交案，搞到啲老師好頭赤。相反間學校對學生嘅處罰力度太輕，搞到學校太多爛仔出嚟。

註
-

1. ↑  广州中学列表[*失咗效嘅鏈*] 广东百科信息网
2. ↑  〈越秀就业通〉. 广州市越秀区信息网. 睇清楚「吴慧敏」嗰行右邊嘅「毕业院校」部分`{{cite web}}`: CS1 maint: url-status (link)
3. ↑  解读广州中学名录，透视教育百年发展 互聯網檔案館嘅歸檔，歸檔日期2020年3月16號，. 家长帮社区
4. ↑  重生之吐氣揚眉[*失咗效嘅鏈*] 起點中文網
5. ↑  广铁五中——烂仔学校（新闻）

出面網頁
----

* 流花中學嘅官方網站
朴正熙
**朴正熙**（**박정희**，1917年11月14號—1979年10月26號）係韓國軍人兼政治人。1963年到1979年做大韓民國總統，佢係一位頗具爭議性嘅總統。

朴正熙響1961年搞政變，成為韓國實際話事人，但美國甘迺迪政府施壓，原先民主政府先得以恢復。之後1963年南韓總統選舉，朴正熙當選總統。之後連任到1979年。

做總統期間，朴正熙將韓國脫貧，即「漢江奇跡」，令韓國經濟迅速發展。另一方面，佢實行鐵腕統治，通過犧牲民主嘅專制制度嚟追求經濟嘅高速增長，而被稱為獨裁者。

1968年，朝鮮金日成政權暗殺朴正熙唔成功；之後1974年再次暗殺，佢老婆陸英修死咗。

1979年10月26號，朴正熙俾中央情報部長金載圭暗殺死咗。

朴正熙同陸英修有兩個女（朴槿惠、朴槿令）一個仔（朴志晚），朴槿惠喺2013年上任韓國總統，係韓國第一個女總統、第一個被彈劾落台嘅總統。

睇埋
--


|  |  |
| --- | --- |
| * 民主共和黨
* 金鐘必
* 尹潽善
* 尹致瑛
* 張勉
* 張澤相
 | * 李承晚
* 許政
* 金正日
* 金載圭
* 全斗煥

  |

出面網頁
----

* 朴正熙記念會
* 朴正熙記念館
* 朴正熙圖書館

|  |  |
| --- | --- |
|  | 呢篇同大韓民族相關係楔位文。歡迎幫維基百科擴寫佢。睇 • 論 • 改 • 歷 |
香港科技大學學術大樓前面嘅日晷
**香港科技大學**（粵拼：hoeng1 gong2 fo1 gei6 daai6 hok6；英文：The Hong Kong University of Science and Technology，縮寫HKUST），簡稱**科大**，係香港第三間大學。響1991年10月招收第一批學生。大學校園響清水灣半島，依山面海，飽覽牛尾海景色。

科技大學而家有四個學院，分別係商學院、理學院、工學院同人文社會科學學院。截至2021年，大學有學生16848人，教學人員738人。科大仲有喺廣東省開設咗好多研究機構，而位於廣州市嘅香港科技大學（廣州）新校舍亦都會喺2022年開始啟用。

雖然科大淨係建校三十年，但係已經成為咗亞洲甚至係全球領先各研究大學之一，被認為係世界上發展最快嘅大學之一。喺2021年，科大喺QS世界大學排名第34位同埋泰晤士高等教育世界年輕大學排名第3位。

歷史
--

香港科技大學係因為1980年代經濟結構轉變而起。因為香港已經進入經濟轉接期，香港政府預期香港會轉向高科技同商業，工商業要求有更多大學生配合。所以當時香港政府就決定起第三間大學，配合呢個需要。咁啱呢個時候中英已經簽咗聯合聲明，英國會響1997年交香港畀中華人民共和國，英軍就一批批撤走。響1986年，響大埔仔嘅高希馬兵房清走用來起香港科技大學，喺之前香港童軍總會重響個地方搞咗個大露營。

1988年，大學重未起好。吳家瑋就做咗呢間未來大學嘅校長。起緊呢段時間，香港嘅通貨膨脹好犀利，所以好快就超支。到佢起好第一期，超支呢一項就備受各方指責。因為大學設備先進，所以俾社會抨擊係勞斯萊斯大學，俾人話奢侈。另一方面，間大學無用比賽第一名個設計，亦都俾議員質疑。呢啲批評響大學初頭幾年一直無停過。更加弊嘅係，香港賽馬會同政府畀嘅錢係唔夠起第三期，所以吳校長一直周圍搵人捐錢去起埋其餘部份。不過，經過大學多年努力，亦證明到當年投資係物有所值，近來亦唔見有人提起呢啲批評。

1991年間學校未起好嗰陣，第一批學生已經響尖沙嘴上堂。

到咗今時今日，香港科技大學已經成為全球其中一間最頂尖嘅大學，科大喺唔同嘅院校排名亦都名列前茅。

歷任校長
----

* 1991年—2001年：吳家瑋
* 2001年—2009年：朱經武
* 2009年—2018年：陳繁昌
* 2018年—2022年：史維
* 2022年至今：葉玉如

睇埋
--

* 香港科技大學持續進修學院 - 一個喺2010年結束，提供副學位課程嘅學院

參考
--

1. 1 2 3  "FACTS & FIGURES". *hkust.edu.hk*. 喺2022-08-18搵到.
2. ↑  〈港科大登全球躍升最快大學榜 - 香港文匯報〉. *paper.wenweipo.com*. 喺2022-03-02搵到.
3. ↑  "The Hong Kong University of Science and Technology". *Top Universities* (英文). 喺2022-03-02搵到.
4. ↑  〈香港科技大学〉. *Times Higher Education (THE)* (英文). 2021-10-19. 喺2022-03-02搵到.

出面網頁
----

* 香港科技大學
座標: 45°48′52.1″N 126°38′33.4″E﻿ / ﻿45.814472°N 126.642611°E﻿ / 45.814472; 126.642611
 **哈爾濱糖廠**（粵拼：haa1 ji5 ban1 tong4 cong2）
係喺中國黑龍江哈爾濱嘅糖廠，生產嘅食糖係甜菜糖，位置位於哈爾濱嘅松北區松浦鎮，喺當地有個社區名叫糖廠社區，個名就係出自哈爾濱糖廠。而家佢係公有企業，隸屬於省糖業公司。因爲喺松北，又叫**松北糖廠**（cung4 bak1 tong4 cong2）。

原料
--

製糖工業嘅原料喺中國主要有兩種：蔗同埋甜菜。蔗係熱帶、亞熱帶作物，基本係華南先出產，最北嘅產地係四川盆地。而哈爾濱地處中國東北，咁北咁凍嘅地方種唔到蔗，但可以種甜菜，哈爾濱郊區啲村係中國甜菜主要出產地，啲村民將收穫嘅甜菜大量賣畀收購站，然後裝火車運去哈爾濱糖廠，呢個就係哈爾濱糖廠嘅原料來源。

史
-

清朝光緒三十四年（1908年），而家嘅廠址度創辦咗「富華製糖股份有限公司」，由中國資本投資，產力係日均300噸，1911年，收歸官辦，改名叫**東三省呼蘭製糖廠**。喺之後因爲短缺原料，糖價又跌，蝕得犀利，1927年就被迫停產，轉行做發電同整啤酒。滿洲國成立後，1935年12月，當局劃佢入滿洲製糖株式會社，改名叫**哈爾濱製糖所**，重新經營糖業，由日本人獨資經營，但直到1945年間只斷續生產咗五年。1948年，中共勢力接管間廠，當年11月，修復間廠嘅破壞，1949年12月，開機生產，廠名定做**松江省哈爾濱市實業總公司製糖廠**。之後技術提高，1951年，國家投資710萬入設備，日加工甜菜量提高到700噸，高過1949年時嘅一倍。

1953年，間廠屬哈爾濱市人民政府工業局，1956年11月，歸黑龍江省工業廳。1957年，國家投資300萬入設備，日加工能力提高到1000噸。

1958年7月，間廠由省畀返市；1960年10月，又從市改屬省化工輕工業廳。1966年，國家投資35萬，日生產力提高到1200噸。

1980年，投資760萬更新設備，日均生產力提高到1500噸。1981年，投資327萬升級技術，產量提高到1800噸。1982年～1983年，投資2993萬，產量提到2000噸，高過中共建政前嘅7.3倍。

1987年開始，糖廠唔再單純生產調味糖，亦做埋其他副業。當年4月，抌14.08萬起方糖車間，1988年10月投產，當年產出方糖656噸。1989年抌13萬，從上海糖果廠引入生產綫，當年出產132噸嘅糖。1990年抌168萬，將原先嘅味精車間改裝成酒精分廠，日產酒精8噸，年產342噸。到咗1990年代，間廠有六間分廠，分別係製糖、動力、飼料、機加工、味精、酒精，飼料生產嘅原料出自製糖後嘅廢菜絲，而味精嘅原料係糖蜜。而且作爲國企規模大，廠週邊形成咗個社區，開設咗附屬嘅汽車公司、建築公司、漁業公司、學校、醫院。

攷
-

1. 1 2 3 4 5 6 7  〈《哈爾濱市誌·食品工業》第三篇 甜菜糖 第三章 主要生產廠家 第二節 哈爾濱糖廠〉. 《哈爾濱市人民政府地方誌辦公室》. 喺2018年8月2號搵到.`{{cite web}}`: CS1 maint: url-status (link)
2. 1 2  〈歡迎來到哈爾濱市〉. 《家鄉網》. 喺2018年8月2號搵到.
3. 1 2  〈《哈爾濱市誌·食品工業》第三篇 甜菜糖〉. 《哈爾濱市人民政府地方誌辦公室》. 喺2018年8月2號搵到.`{{cite web}}`: CS1 maint: url-status (link)
**柯維納馬路**（葡萄牙文：**Estrada Governador Albano de Oliveira**）係澳門離島氹仔入面一條主要馬路，連接運動場圓形地同盧伯德圓形地之間。

背景
--

1947年，澳門海島鎮公所行政官寫嘅《1948年海島鎮行政管理報告》入面，將由工務局負責起一條將氹仔炮台同氹仔村連埋嘅路。

1950年2月25號，澳督柯維納為呢條馬路同氹仔炮台附近嘅新起碼頭主持開幕儀式，同時呢條路亦以當時嘅澳督柯維納（葡萄牙文：**Governador Albano de Oliveira**）黎起名。

2012年8月7號，為咗配合輕軌工程而設計嘅柯維納馬路交通樞紐正式開工。

柯維納馬路交通樞紐
---------

為咗市民可以喺輕軌、巴士同的士之間有良好嘅轉乘環境，擴大公交系統嘅轉乘面，優化區內嘅步行環境，所以就喺柯維納馬路做呢個交通樞紐，入面有輕軌站，重有花園平台、社區設施同綠化廣場，並且重會有五十九個車位嘅地牢旅遊巴停車場，同埋喺地面有十九個巴士總站停泊位，工程同時亦針對本區嘅水浸問題，增加排水嘅能力。整體構思係為咗強化交通樞紐同輕軌站以及周邊住宅區之間嘅連接性、便捷性同安全性。

### 輕軌

內文：澳門輕軌系統
內文：馬會站
### 巴士

攷
-

* （繁體中文）《澳門街道的故事》，澳門培道中學歷史學會，2004。 ISBN 9993771066

1. 1 2  （繁體中文）1948年氹仔柯維納馬路  互聯網檔案館嘅歸檔，歸檔日期2020年3月27號，.
2. ↑  （繁體中文）「氹仔柯維納馬路交通樞紐第一期建造工程」正式啟動  互聯網檔案館嘅歸檔，歸檔日期2015年9月24號，.
**大星簪**（西文**Pedra Blanca**，亦常誤寫**Pedro Blanco**、**Pedro Blanca**，意思白石；**Tae-sing-chan**），又叫**大青針**、**大星簪岩**、**大星簪礁**、**針頭岩**，《香港雜記》繙**必度羅柄冷高島**，係中國一島，喺廣東東側嘅南海之上。因爲島之故，亦有寫**大青針島**或**針頭岩島**。家下歸惠州市惠東縣，喺大亞灣東南偏南，紅海灣之南。個島孤懸海上，遠離大陸。大星簪係嚿大石，畀海水沖成三截，突出水面，查實係海牀山脊頂。石色白，所以洋人叫白石。

大星簪距大星山福記角（Fokai Point）東南十九哩，方位東南卌二度。而擔桿島東行卌九哩亦可見。

島喺正香港東面，緯度同九龍一樣。由島向西行，就可以到香港，距西貢八萬五千米左右。往來香港、廣東沿岸，茫茫大海見大星簪，就知位置，舊時船以佢做指路。之不過，島上並無燈塔。

大星簪魚獲豐富，亦係潛水勝地，有鯨鯊出沒。漁民在此捕魚。但亦有不法漁民，用魚炮炸魚，破壞生態。

地理
--

大星簪喺北緯22°18'54"，東經115°7'30"。喺洋面之下，海牀係巨山脊，係岩石層，深度有10米到30米。

中國政府列大三門、小三門、青洲、公洲、黃毛刀、紅聖公同大青針、鬼灣等島，做沱濘列島。

史
-

一九九六年，中國政府發佈聲明，大星簪爲中國領海基點之一。

二〇〇三年八月開始，惠東縣政府分批喺轄區十九島立碑。當中包括大星簪，其他有鹽洲、小星山、桑洲、三角島、坪峙島、白鴨排、東虎嶼、西虎嶼、龍船洲、聖告島、龜洲等。

註
-

1. ↑  〈到 大 青 針 追 尋 鯨 鯊〉.`{{cite web}}`: CS1 maint: url-status (link)
2. ↑  〈聲明〉. 原著喺2007年2月16號歸檔. 喺2011年5月1號搵到.
3. ↑  〈立碑〉. 原著喺2007年9月30號歸檔. 喺2011年5月1號搵到.

出面網頁
----

* 〈中国东海１０座领海基点石碑建成〉.
* 〈中华人民共和国政府关于中华人民共和国领海基线的声明（1996年5月15號)〉.
* （英文）"Declaration of the Government of the People's Republic of China on the baselines of the territorial sea（May15th, 1996)" (PDF).
* 〈Google Map查大星簪〉.
* 〈中華民國 東南海岸 大星簪礁至南澎列島〉.
一間響香港沙田馬鞍山新港城中心嘅哈迪斯。
一間響香港灣仔道嘅哈迪斯。
美國連鎖快餐集團**哈迪斯**（Hardee's）喺1991年進軍香港快餐市場，當時係恆基兆業發展向美國嘅哈迪斯總公司喺1990年購買特許經營牌照嘅項目，由恆基兆業同李兆基大仔李家傑間非上市公司仲宏投資有限公司經營。

哈迪斯全盛時期有成25間分店，提供比另一間美式連鎖快餐店麥當勞多嘅快餐選擇。[未記出處或冇根據]

食品
--

香港哈迪斯以賣炸薯圈、炸雞同蘑菇飯為主打。

競爭對手
----

香港哈迪斯嘅主要競爭對手，係以同類快餐食物為主嘅肯德基同麥當勞為主。

全線執笠
----

哈迪斯喺香港業務嘅自1990年代尾開始日漸萎縮，坊間曾多次盛傳香港哈迪斯就嚟全線結業嘅消息，但係喺2006年10月俾香港哈迪斯嘅發言人否認。2006年哈迪斯陸續結束大部份分店，單喺2006年11月底同12月就結束咗荃灣分店同灣仔道旗艦店。2006年12月28號，剩低嘅中環皇后大道中分店同馬鞍山最後兩間分店全線停業，哈迪斯全面退出香港快餐市場。

餐廳發言人話，由於同美國哈迪斯傾唔掂個經營權，加上租金成本上升，令經營困難，所以決定執笠。

執笠之後
----

2014年愚人節，網上傳出哈迪斯即將重返香港，最後證實係愚人節流料。到2016年5月，有飲食媒體問哈迪斯總部會唔會考慮重返香港市場，對方回覆態度都算係正面，話如果搵啱投資者就有機會重返香港市場。

參考
--

1. ↑  東方日報，2006，哈迪斯撤出亞洲，2006年12月28號睇
2. ↑  太陽報，2006，港關閉最後兩店 遣散逾百員工 哈迪斯結業撤出亞洲，2006年12月28號睇
3. ↑  〈蘋果日報，2006，天水圍小兄弟專程到中環食「最後一餐」 哈迪斯結業食客排隊光顧，2006年12月28號睇〉. 原著喺2007年1月8號歸檔. 喺2006年12月28號搵到.
4. ↑  明報，2006，搶購蘑菇飯 送別哈迪斯，2006年12月28號睇
5. ↑  〈哈迪斯快餐告別香港（文匯報）〉. 原著喺2007年3月12號歸檔. 喺2006年12月28號搵到.

睇埋
--

* 哈迪斯
**馮延巳**（粵拼：fung4 jin4 zi6；903年—960年6月23號），字**中正**（zung1 zing3），廣陵人（而家江蘇揚州），係五代十國時南唐嘅詞人、官員。

生平
--

馮延巳嘅老豆馮令額入仕唐烈祖，做到歙州監鐵院判官。馮延巳自細文藝嘅名聲幾高，大個後因爲佢嘅名聲而烈祖畀佢做秘書郎，就噉起家，後來做書記。佢擅用權術打擊人，最後攀爬到無人能及嘅地位。馮延巳亦恃住佢自身嘅才藝，睇唔起其他人，孫忌曾經當面鬧佢。常夢錫話過畀皇帝聽，馮延巳係小人，唔留得喺身邊，原本烈祖準備趕佢走，但嗰陣時就駕崩咗，輪到唐元宗繼位，因爲噉佢保住咗地位。

之後佢歷任過諫議大夫翰林學士、戶部侍郎、翰林學士承旨、中書侍郎、同平章事、集賢殿大學士、太子少傅、撫州節度使，然後因爲屋企啲書離任一段時間，復官後做冠軍大將軍、太弟太保，領潞州節度使，然後係左僕射同平章事。之後馮延巳好驕傲，話自己嘅才能經營天下都濕濕碎，於是唐元宗任用佢做宰相，不過馮延巳當初靠嘅係文藝嘅能力昇進，其實無乜其他才能，所以啲嘢管唔好，只能靠講大話冚過去，話烈祖啲是非，然後話元宗噉先至叻噉樣。

因爲南唐過度擴張，好似湖南朗州呢啲地方就反叛，令南唐疲於應付。對於湖南嘅反叛，原本皇帝嘅諗法係安撫佢哋，但馮延巳想爭功，係都要出兵打佢哋，結果搞到一鑊泡。因爲噉，朝野對馮延巳意見好大，但唐元宗親信佢。直到後周打南唐，令南唐無咗大忽江北領土，噉先至罷免馮延巳。罷免後，馮延巳仲做太子少傅，然後因爲病改任太子太保。死後佢獲得諡號**忠肅**（zung1 suk1）。

馮延巳有細佬馮延魯，亦係有名文人，同佢阿哥一樣係結黨營私、阿諛奉承嘅人，所以佢同佢阿哥入列爲「南唐五鬼」，即係南唐嘅五大奸臣。

文學
--

雖然馮延巳嘅政治名聲評價好臭，但佢嘅文學成就幾高。佢係南唐中主嘅老師，詞風清麗，善於寫離愁別緒，佢嘅詞作係五代詞人中流傳最多嘅，啲人評佢有元和詞人嘅氣格。啲人認爲佢開創咗「以景寫情」嘅手法，對李煜影響好大。喺之前有花間詞風，專寫埋曬啲花柳風情，側重寫女人嘅服飾容顏，或者具體情事，到馮延巳呢度，呢啲咁具體嘅嘢唔講，而係着力講心境，講意緒，具體咩事由讀者想象。

馮延巳雖然政治上冇作爲，但佢身處嘅時代，南唐畀後周、宋朝威脅，佢自身亦喺官場惡鬥中屢受貶斥，所以內心會有種憂患意識。佢嘅心境係由佢嘅環境遭遇同思想性格造成嘅，所以佢詞中所描嘅心境可以畀讀者好大嘅想象空間，比前代嘅花間詞有內涵好多，所以佢開啓咗南唐詞風，乃至打開咗宋詞嘅一代風氣。而家佢有《陽春集》傳世。

喺文學上有則趣事。南唐中主曾經對佢講：「吹皺一池春水，干卿何事?」，佢就答話：「未如陛下小樓吹徹玉笙寒。」呢度引用嘅分別係馮延巳同李璟嘅詞作名句。

作品舉例
----

|  |  |  |
| --- | --- | --- |
| **謁金門**
風乍起，吹皺一池春水。
閒引鴛鴦香徑裏，手挼紅杏蕊。
斗鴨闌干獨倚，碧玉搔頭斜墜。
終日望君君不至，舉頭聞鵲喜。 | **鵲踏枝**
誰道閒情拋擲久？每到春來，惆悵還依舊。
日日花前常病酒，不辭鏡裏朱顏瘦。
河畔青蕪堤上柳，爲問新愁，何事年年有？
獨立小橋風滿袖，平林新月人歸後。 | **長命女**
春日宴，綠酒一杯歌一遍，再拜陳三願：
一願郎君千歲，
二願妾身長健，
三願如同梁上燕，歲歲長相見。 |

註
-

1. ↑  又寫**馮延嗣**、**馮延己**，但支持叫延巳嘅比較多。可以確定《全唐詩》寫「己」係錯字，參照夏承燾《唐宋詞人年譜·馮中正年譜》。
2. ↑  馮延巳嘅死日據《南唐書》，係死於建隆元年五月乙丑，查兩千年中西曆轉換，係960年6月23號；據佢嘅傳記，佢死時虛歲58歲，即係佢係903年出世。
3. ↑  宋嘉祐三年，陳世修輯佢嘅詞119首，起名做《陽春集》，其中撈咗啲歐陽脩等人嘅詞。排除呢啲他人作品後，有90幾首。

攷
-

1. ↑  王國維. 《《人間詞話》》. 中州古籍出版社. 馮正中詞雖不失五代風格，而堂廡特大，開北宋一代風氣。與中、後二主詞皆在《花間》範圍之外，宜《花間集》中不登其隻字也。

參攷資料
----

* 陸游. 〈卷十一 — 馮延巳傳〉. 《《南唐書》》.